Alcibiade 


Alcibiade 
[sau despre natura omului2, dialog maieutic]3 


SOCRATE ALCIBIADE 

SOCRATE Fiu al lui Clinias4, cred că te întrebi mirat cum se 
face că numai eu, primul dintre cei ce te-au îndrăgit, nu mă 
îndepărtez de tine, cînd toţi ceilalţi au contenit să te înconjoare, 
şi cum se face, de asemenea, că vreme de atiţia ani, pe cînd 
ceilalţi te sîcîiau cu vorbele lor, eu nu ţi-am spus nici un cuvînt. 
La mijloc aici nu a stat o pricină omenească, ci o anume 
împotrivire daimonică5, a cărei tărie o vei afla mai tirziu; acum 
însă, întrucît daimonul nu se mai împotriveşte, am venit, cum 
vezi, să-ţi vorbesc; sînt plin de nădejde că nici de acum înainte 
el nu se va mai împotrivi. Aproape în tot acest răstimp m-am 
gîndit şi am cîntărit în sinea mea în ce fel te porţi tu cu cei ce te 
iubesc; în adevăr, nu se află vreun iubitor de al tău — şi doar au 
fost atit de mulţi şi de falnici — pe care trufia ta să nu-l fi covîrşit 
şi alungat6. lar motivul care te face peste măsură de trufaş voi 
să ţi-l înfăţişez acum şi ţie. Tu susţii că nu se află pe lume vreun 
om de care să ai nevoie cit de puţin; în adevăr, darurile de care 
te bucuri sînt atît de mari că nu-ţi lipseşte nimic, începînd eu 
cele trupeşti şi sfirşind cu ale sufletului. în sinea ta, gindeşti 
desigur că eşti, în primul rînd, cel mai frumos dintre toţi şi cel 
mai impunător; în această privinţă, ce-i drept, oricine se poate 
încredința de îndată cu proprii săi ochi că nu te înşeli7; apoi, 
familia din care te tragi este una dintre cele mai puternice din 
cetatea ta, care este cea mai mare dintre cetăţile elenilor, iar 
prieteniile şi rudele din partea tatălui sînt pe cît de numeroase 
pe atit de alese şi n-ar pregeta să-ţi slujească în orice prilej ce s- 
ar ivi; la rîndu-le, prieteniile şi rudele din partea mamei8 nu sînt 
mai prejos şi nici mai puţine la număr. Dar pe lingă toate 
avantajele pe care ţi le-am înşirat, consideri că ai de partea ta 
puterea încă şi mai marc a lui Pericle, fiul lui Xantippos, cel pe 
care tatăl tău l-a lăsat tutore ţie şi fratelui tău9; iar Pericle este 
în măsură să facă ce-i place nu numai în această cetate, ci şi în 
toată Elada, ba chiar şi la barbari, în rîndul multor neamuri 
puternice. Voi mai adăuga că te numeri şi printre oamenii cei 
mai bogaţi; dar, cu acest lucru îmi pare că te făleşti cel mai 
puţin. Din toate aceste pricini, deci, mîndrindu-te în cugetul tău, 


ai pus stăpinire pe iubitorii tăi iar aceia, fiind mai prejos de tine, 
s-au lăsat stăpiniţi, lucru ce nu ţi-a rămas ascuns; drept care, 
ştiu bine că te întrebi mirat: ce gînduri îmi vor fi trecînd prin cap, 
de nu mă descurajez a te iubi, şi ce speranţă mă face să stărui 
atunci cînd toţi ceilalţi au dat bir cu fugiţii? 

ALCIBIADE Socrate, pesemne nu ştii că numai cu puţin de tot 
mi-ai luat-o înainte. Tocmai aveam de gind să-ţi vorbesc eu 
primul şi să te întreb chiar acest lucru: ce urmăreşti, la urma 
urmelor, şi ce nădejdi te îmboldesc de te ţii scai după mine şi te 
iveşti cu dinadinsul oriunde m-aş afla? Cu adevărat stau şi mă 
întreb cu mirare ce vrei de la mine şi mi-ar face mare plăcere să 
aflu acest lucru. 

SOCRATE Bănuiesc deci că mă vei asculta cu interes, de 
vreme ce, aşa cum spui, eşti doritor să afli ce gînduri am; drept 
care îţi şi vorbesc ca unuia care e gata să mă asculte fără să se 
clintească. 

ALCIBIADE De bună seamă; ci grăieşte! 

SOCRATE Te previn însă: n-ar fi de mirare ca, aşa cum mi-a 
fost greu să încep, să-mi fie greu şi să termin. 

ALCIBIADE Ci grăieşte, dragul meu; ţi-am spus doar că te 
ascult! 

SOCRATE Fie, voi vorbi. Ce-i drept, iubitorului îi vine greu să 
se adreseze unui om care nu se lasă biruit de nici unul din cei 
ce-l iubesc; trebuie totuşi să cutez a-mi da pe faţă gindul. Află, 
Alcibiade, că dacă te vedeam mulţumit de toate bunurile de 
care am pomenit adineauri şi resemnat să te mărgineşti toată 
viaţa la acestea, de mult aş fi încetat să te iubesc (cel puţin aşa 
îmi place mie să cred); acum însă îţi voi da în vileag şi alte 
gînduri pe care le nutreşti în cugetul tău, ceea ce-ţi va dovedi că 
n-am contenit să te urmăresc cu atenţie pînă în clipa de faţă. 
Sînt încredinţat că dacă vreunul din zei te-ar întreba : „la spune, 
Alcibiade, ce preferi: să-ţi duci viaţa mulţumindu-te cu toate 
bunurile de care ai parte acuma, sau să mori pe loc, în cazul că 
nu-ţi va fi îngăduit să dobîndeşti mai mult?", atunci sînt 
încredinţat că tu ai alege mai curînd moartea. Să-ţi spun însă ce 
nădejde te însufleţeşte acuma. Tu socoteşti că în curînd, cînd te 
vei prezenta în faţa adunării poporului atenian — iar lucrul 
acesta se va petrece peste puţine zilelO — va fi destul să te 
arăţi pentru a dovedi atenienilor că eşti vrednic să te bucuri de 
onoruri de care nu s-a mai bucurat vreodată nici Pericle şi nici 


un alt bărbat dinaintea lui, iar după ce le vei fi dovedit aceasta 
atenienilor vei căpăta putere deplină în cetate şi prin aceasta 
vei stăpiîni asupra celorlalţi eleni, ba nu numai asupra elenilor, ci 
şi asupra barbarilor care locuiesc pe continentul nostru. Dar 
dacă acelaşi zeu ţi-ar spune că îţi este dat să stăpineşti în 
Europa, dar că nu vei putea păşi în Asia, spre a pune stăpiînire 
pe ea, cred că şi de astă dată n-ai primi să trăieşti mulţumindu- 
te numai cu acestea, fără a umple de numele şi de puterea ta, 
ca să zic aşa, omenirea toată; şi mai cred că pe nimeni, în afară 
de Cyrus şi de Xerxes, nu-l socoteşti vrednic de luat în seamă. 
lată deci ce speranţă te însufleţeşte — şi acest lucru nu-l 
presupun doar, ci îl ştiu cu tărie11. Dar poate îmi vei replica, 
ştiind bine că este adevărat ceea ce spun: „Bine, Socrate, dar ce 
legătură are aceasta cu motivul pe care spuneai că mi-l vei 
arăta şi care te face să nu te dezlipeşti de mine?". îţi voi 
răspunde atunci: „Copil iubit al lui Clinias şi al Dinomachei, toate 
aceste planuri ale tale îţi va fi cu neputinţă să le duci la bun 
sfîrşit fără ajutorul meu; iată deci cîtă putere cred eu că am 
asupra planurilor tale, precum şi asupra ta însuţi; cred, de altfel, 
că tocmai de aceea multă vreme Zeul nu mi-a îngăduit să-ţi 
vorbesc iar eu am aşteptat pînă cînd avea să mi-o îngăduie. într- 
adevăr, aşa cum speranţa ta stă în Cetate, tu vrînd a-i dovedi că 
eşti întru totul vrednic de ea, pentru ca atunci să capeţi de 
îndată puterea cea mai mare în sînu-i, tot astfel şi eu 
nădăjduiesc să capăt puterea cea mai mare arătindu-ţi că sînt 
întru totul vrednic de tine şi că nici un tutore, nici vreun neam al 
tău şi nici alt om nu este în stare să-ţi dea puterea la care 
rivneşti, afară doar de mine, ajutat, bineînţeles, de Zeu". Cred 
că Zeul nu mă lăsa să-ţi vorbesc cît timp erai tînăr de tot şi 
această speranţă nu pusese stăpînire pe tine, ca să nu-mi 
irosesc vorbele în zadar; acum însă mi-a îngăduit, pentru că într- 
adevăr acum vei fi în măsură să-mi dai ascultare. 

ALCIBIADE în clipa de faţă, Socrate, îmi pari o fiinţă încă mai 
ciudată ca înainte, cînd mă urmai în tăcere; şi doar tot aşa îmi 
apăreai şi pe atunci, ba încă foarte. Se pare că, indiferent de ce 
gîndesc eu cu adevărat, tu ţi-ai format o opinie definitivă, iar 
dacă aş tăgădui tot n-aş reuşi să te conving. Fie şi aşa! Dar ai 
putea oare să-mi spui cum, admiţind că am într-adevăr aceste 
planuri, le-aş duce la capăt datorită ţie, iar fără tine mi-ar fi cu 
neputinţă? 


SOCRATE Mă întrebi oare dacă pot să-ţi rostesc o lungă 
cuvîntare, de felul celor pe care te-ai obişnuit să le asculţi? Nu, 
nu este felul meu; mă cred însă în stare să-ţi dovedesc că 
lucrurile stau efectiv aşa cum ţi-am spus, dacă ai voi să-mi faci 
doar un mic hatir. 

ALCIBIADE Dacă ceea ce îmi ceri nu este într-adevăr greu, 
vreau, cum să nu! 

SOCRATE i se pare oare greu să răspunzi la întrebările 
mele? 

ALCIBIADE Nu mi se pare. 

SOCRATE Atunci, răspunde! 

ALCIBIADE întreabă. 

SOCRATE întrebările ţi le voi pune aşadar ca unuia care 
plănuieşte într-adevăr lucrurile pe care afirm că le plănuieşti. 

ALCIBIADE Fie şi aşa, dacă vrei, numai să aflu ce ai de 
întrebat. 

SOCRATE lată : aşa cum spuneam, ai de gind ca, nu peste 
multă vreme, să te înfăţişezi atenienilor spre a-i sfătui; ce s-ar 
întîmpla deci, dacă atunci cînd te-ai pregăti să urci la tribună, te- 
aş apuca de mînă şi te-aş întreba: „Alcibiade, în ce privinţă vor 
să ţină sfat atenienii, că te-ai ridicat spre a-i povăţui? Oare nu în 
privinţa unor lucruri pe care le cunoşti mai bine decit ei?" — Ce 
răspuns ai da? 

ALCIBIADE Aş răspunde, desigur, că în privinţa unor lucruri 
pe care eu le cunosc mai bine decit ei. 

SOCRATE Aşadar, eşti bun sfătuitor în chestiuni la care se 
întîmplă să te pricepi. 

ALCIBIADE Cum să nu! 

SOCRATE Nu e aşa că nu cunoşti decit acele lucruri pe care 
sau le-ai învăţat de la altcineva sau le-ai aflat singur?12 

ALCIBIADE Care altele ar mai putea fi? 

SOCRATE Este oare cu putinţă să fi învăţat un lucru sau să-l fi 
aflat tu însuţi, fără să fi vrut a-l învăţa, ori a-l cerceta tu însuţi? 

ALCIBIADE Nu este cu putinţă. 

SOCRATE Dar oare ai fi voit să cercetezi sau să înveţi lucruri 
pe care îţi închipuiai că le cunoşti? 

ALCIBIADE Fireşte că nu. 

SOCRATE A fost deci o vreme cînd considerai că nu cunoşti 
lucrurile pe care le ştii astăzi? 

ALCIBIADE Neapărat. 


SOCRATE Numai că eu sînt la curent cu aproape tot ce ai 
învăţat; dacă ceva mi-a scăpat, să-mi spui. După cîte îmi 
amintesc, ai învăţat, cum e şi firesc, să scrii şi să citeşti, să cînţi 
la cithară şi să lupţil3; căci n-ai vrut nici în ruptul capului să 
înveţi să cînţi din flaut14; iată lucrurile pe care le cunoşti, dacă 
nu cumva vei fi învăţat ceva de care n-am eu cunoştinţă. Dar 
dacă este aşa, atunci lucrul acela l-ai învăţat, sînt sigur, fără să 
ieşi din casă nici noaptea, nici ziua. 

ALCIBIADE Nu, n-am mers să învăţ alte lucruri în afară de 
acestea. 

SOCRATE Bine. Oare te vei ridica să dai sfaturi atenienilor, 
atunci cînd ei deliberează asupra scrierii corecte?15 

ALCIBIADE Da de unde, pe Zeus! 

SOCRATE Sau cînd subiectul lor de discuţie îl constituie 
sunetele lirei?16 

ALCIBIADE Nicidecum. 

SOCRATE Dar cred că în adunare ei nu obişnuiesc să 
delibereze nici asupra întrecerilor la luptă17. 

ALCIBIADE Sigur că nu. 

SOCRATE Atunci cu prilejul cărei deliberări îi vei sfătui? Doar 
nu cînd discută despre construcţii! 

ALCIBIADE Fireşte că nu. 

SOCRATE într-adevăr, un arhitect i-ar îndruma mai bine decit 
tine în aceste chestiuni. 

ALCIBIADE Da. 

SOCRATE Şi nici cînd deliberează asupra unei prevestiri18. 

ALCIBIADE Nu. 

SOCRATE Căci îţi spui că prezicătorul i-ar putea sfătui mai 
bine decit tine. 

ALCIBIADE Da. 

SOCRATE N-ar avea de-a face că e mărunt sau trupeş, 
frumos sau urit, şi chiar că e de neam nobil sau om de rînd. 

ALCIBIADE Nici vorbă. 

SOCRATE Eu unul sînt de părere că, în orice privinţă, sfatul 
trebuie să-l dea cel priceput, nu cel avut. 

ALCIBIADE Negreşit. 

SOCRATE lar atunci cînd iau în discuţie ocrotirea sănătăţii 
obşteşti, puţin le pasă atenienilor că sfătuitorul lor este sărac 
sau bogat; îi va interesa doar ca el să fie medic. 

ALCIBIADE Fără doar şi poate. 


SOCRATE Asupra cărei chestiuni să delibereze ei, deci, ca tu 
să te ridici atunci să-i sfătuieşti şi, astfel făcînd, să-i sfătuieşti 
bine? 

ALCIBIADE Atunci cînd ar delibera cu privire la propriile lor 
treburi, Socrate! 

SOCRATE Ai în vedere cumva construirea corăbiilor, cînd 
chibzuiesc ce fel de corăbii trebuie să-şi facă? 

ALCIBIADE Cîtuşi de puţin, Socrate. 

SOCRATE într-adevăr, cred că la construirea corăbiilor nu te 
pricepi. Aceasta să fie cauza, sau alta este? 

ALCIBIADE Nu, ci tocmai aceasta! 

SOCRATE Dar atunci la ce fel de treburi de-ale lor te referi, 
spunînd că te vei ridica să-i îndrumi cînd vor lua în discuţie 
asemenea treburi? 

ALCIBIADE Atunci cînd vor delibera despre război, Socrate, 
ori despre pace, ori despre vreo altă chestiune de stat. 

SOCRATE Nu cumva vei fi avînd în vedere cazul cînd se vor 
sfătui cu cine se cade să facă pace, împotriva cui trebuie purtat 
război, şi în ce fel anume? 

ALCIBIADE întocmai. 

SOCRATE Dar pacea şi războiul nu trebuie ele făcute cu cine 
e mai potrivit? 

ALCIBIADE Ba da. 

SOCRATE Şi nu atunci cînd e mai potrivit? 

ALCIBIADE De bună seamă. 

SOCRATE Şi numai atita timp cît e mai bine? 

ALCIBIADE Da. 

SOCRATE Dar dacă problema pe care ar discuta-o atenienii ar 
fi: cu cine trebuie făcute exerciţii de luptă şi împotriva cui 
trebuie luptat cu pumnii, şi în ce chip anume, atunci cine ar fi un 
mai bun sfătuitor — tu, sau gimnastul?19 

ALCIBIADE Gimnastul, desigur. 

SOCRATE Poţi să-mi spui atunci ce considerente ar avea în 
vedere gimnastul cînd i-ar sfătui cu cine să facă exerciţii de 
lupte şi cu cine nu, cînd anume, şi în ce fel? Uite la ce mă 
gîndesc: oare nu trebuie făcute exerciţiile tocmai cu aceia care 
sînt mai potriviţi? Da sau nu? 

ALCIBIADE Da. 

SOCRATE Şi nu atita timp cît e mai bine? 

ALCIBIADE Chiar atita. 


SOCRATE Deci şi atunci cînd este cel mai potrivit? 

ALCIBIADE De bună seamă. 

SOCRATE Pe de altă parte, cîntăreţul nu trebuie şi el să-şi 
potrivească glasul după cithară şi să păşească în ritmul muzicii? 

ALCIBIADE într-adevăr, trebuie. 

SOCRATE Oare nu atunci cînd este mai potrivit? 

ALCIBIADE Da. 

SOCRATE Şi nu doar atit timp cit e cel mai potrivit? 

ALCIBIADE Asta spun şi eu. 

SOCRATE Dar, întrucît foloseşti denumirea de „mai potrivit", 
„mai bine", atit în cazul cînd cineva însoţeşte un cîntec la 
cithară cît şi în cazul luptei, spune-mi atunci ce numeşti tu „mai 
bine" în cazul cîntatului la cithară, la fel cum eu, în cazul luptei, 
numesc acest „mai bine" caracterul gimnastic. 

ALCIBIADE Nu-mi dau seama. 

SOCRATE încearcă să mă imiţi. într-adevăr, răspunsul meu 
sugera că „mai binele" reprezintă ceea ce este întru Lotul 
corect, iar corect, de bună seamă, este ceea ce prinde fiinţă 
după toate regulile artei; nu e aşa? 

ALCIBIADE Da. 

SOCRATE însă arta în cauză nu era gimnastica? 

ALCIBIADE Cum să nu! 

SOCRATE De aceea am şi spus că „mai binele", în cazul 
luptei, este caracterul gimnastic. 

ALCIBIADE Aşa ai spus, desigur. 

SOCRATE Şi nu era adevărat? 

ALCIBIADE Ba cred că da. 

SOCRATE Spune-mi atunci şi tu — căci s-ar cuveni cumva să 
fii şi tu în măsură să discuţi cum trebuie —, spune-mi mai întîi 
care este arta de care ţin cîntatul din cithară, sau cu glasul şi 
dansul după toate regulile? Cum se cheamă ca, într-un singur 
cuvînt? Nu poţi să-mi spui? 

ALCIBIADE Mă tem că nu. 

SOCRATE la încearcă în felul următor: ce zeițe patronează 
această artă? 

ALCIBIADE La Muze te referi, Socrate? A 

SOCRATE Desigur. Vezi dar ce nume poartă această artă, de 
la ele? 

ALCIBIADE Cred că ai în vedere muzica. 

SOCRATE Aşa e; ce este deci lucrul care prinde fiinţă în mod 


corect potrivit acesteia? Aşa cum eu, în cazul de mai sus, îţi 
spuneam ce anume e corect potrivit cu arta gimnasticii, spune- 
mi şi tu cum numeşti ceea ce e corect în cazul acesta? în ce chip 
se iveşte el? 

ALCIBIADE în chip muzical, cred eu. 

SOCRATE Prea bine. Spune-mi deci cum se cheamă acest 
„mai bine" cînd este vorba de a duce război sau de a încheia 
pace? Precum în fiecare din cazurile de mai sus mi-ai spus ce e 
„mai binele" — şi anume că este mai muzical într-un caz şi are 
un caracter mai gimnastic în celălalt caz —, tot aşa deci 
încearcă să-mi arăţi şi în cazul de faţă acest „mai bine". 

ALCIBIADE Dar nu prea am ce să-ţi spun. 

SOCRATE Vai, ce ruşine! închipuie-ţi că ai vorbi şi ai da sfaturi 
cu privire la aprovizionarea cetăţii spunînd că e mai bine să se 
facă cutare lucru decit altul, mai bine acum, mai bine în cutare 
măsură, şi ai fi întrebat apoi: „Ce înţelegi prin acest mai bine, 
Alcibiade?". Oare n-ai răspunde că „mai bine" înseamnă în cazul 
de faţă „mai sănătos", cu toate că nu pretinzi a fi medic? în 
schimb, în privinţa unor lucruri pe care pretinzi a le cunoaşte şi 
asupra cărora te vei ridica de la locul tău spre a da sfaturi, ca un 
cunoscător, în privinţa acestora, deci, dacă întrebat fiind asupră- 
le nu vei fi, pare-se, în măsură să răspunzi, oare nu îţi va fi 
ruşine? Nu este în chip vădit un lucru de ocară? 

ALCIBIADE De bună seamă. 

SOCRATE Gîndeşte-te, prin urmare, şi străduieşte-te să-mi 
spui spre ce ţinteşte mai binele păcii încheiate ca şi al războiului 
dus cu cine e mai potrivit? 

ALCIBIADE Mă tot gîndesc, dar nu izbutesc să ajung la vreo 
încheiere. 

SOCRATE Te pomeneşti că nu ştii nici pe temeiul căror 
învinuiri de a fi suferit un neajuns20 pornim la luptă, ori de cite 
ori purtăm un război, şi ce nume dăm neajunsului, cînd îl 
pornim? 

ALCIBIADE Ba ştiu: Spunem că am suferit o înşelăciune, o 
silnicie sau o deposedare. 

SOCRATE Aşa este; dar cum spunem că am fost trataţi în 
fiecare caz în parte? Străduieşte-te să -mi spui: prin ce se 
deosebeşte un fel de un altul? 

ALCIBIADE Nu cumva, Socrate, vrei să spui că diferenţa 
constă în a fi tratat în mod drept sau în mod nedrept? 


SOCRATE Chiar aşa. 

ALCIBIADE Bine, dar aici este vorba despre cu totul şi cu totul 
altceva. 

SOCRATE Ei, atunci împotriva cui îi vei sfătui pe atenieni să 
ducă război: împotriva celor ce săvirşesc fapte nedrepte sau 
împotriva celor ce se poartă drept? 

ALCIBIADE Ciudată întrebare mi-ai pus! Chiar dacă cineva ar 
socoti că războiul trebuie dus împotriva celor ce se poartă drept, 
el tot n-ar recunoaşte lucrul acesta pe faţă21. 

SOCRATE Fiindcă un asemenea lucru nu este legiuit22, după 
cum se pare. 

ALCIBIADE Fireşte că nu; şi tot aşa, nu este considerat ca un 
lucru frumos. 

SOCRATE Prin urmare şi cuvîntările tale vor trata despre 
acelaşi subiect, despre ceea ce este drept. 

ALCIBIADE Neapărat. 

SOCRATE Dar cînd te întrebam adineauri ce anume este „mai 
binele" cînd se pune problema dacă trebuie dus un război ori nu, 
împotriva cui trebuie dus ori nu, şi în ce împrejurări ori nu, oare 
binele acesta înseamnă altceva decit „mai drept?" 

ALCIBIADE E cît se poate de evident că nu. 

SOCRATE Cum rămîne deci, dragă Alcibiade? Oare tu însuţi 
nu ţi-ai dat seama că nu cunoşti acest lucru? Sau te-ai ferit 
cumva de mine, învăţindu-l de la un profesor care ţi-a arătat 
cum să deosebeşti ce este mai drept de ceea ce este mai 
nedrept? Cine este acela? Spune — ca să-mi mijloceşti şi mie 
prilejul de a-i fi elev. 

ALCIBIADE Rizi de mine, Socrate. 

SOCRATE Pe Zeul nostru ocrotitor al prieteniei, un zeu al 
cărui nume l-aş lua cel mai puţin în deşert23, mă jur că nu rîd; ci 
spune-mi, dacă poţi, cine este el. 

ALCIBIADE Dar dacă nu pot? Nu crezi că aş fi în stare să 
cunosc pe o altă cale rosturile dreptăţii şi nedreptăţii?24 

SOCRATE Ba da, dacă le-ai fi descoperit tu singur. 

ALCIBIADE Au nu mă crezi în stare să ajung singur la ele? 

SOCRATE Ba cum să nu, dacă le-ai fi căutat. 

ALCIBIADE Atunci nu mă vei fi crezînd capabil să le caut? 

SOCRATE Ba da — dacă ai fi crezut că nu le ştii25. 

ALCIBIADE Oare nu a fost o vreme cînd mă aflam în această 
stare? 


SOCRATE Prea bine. Poţi atunci să-mi arăţi şi mie acea vreme 
cînd nu credeai a cunoaşte rosturile dreptăţii şi nedreptăţii? la 
spune-mi: anul trecut le căutai cumva, crezînd a nu le şti? Sau 
credeai că le ştii? Dar să-mi spui adevărul, ca să nu ne irosim 
degeaba timpul în discuţii. 

ALCIBIADE Ba pe atunci credeam că le ştiu. 

SOCRATE Dar acum doi ani, acum trei şi acum patru ani, nu 
la fel stăteau lucrurile? 

ALCIBIADE Stăteau la fel. 

SOCRATE Bine, dar înainte de asta erai un copil; nu-i aşa? 

ALCIBIADE Da. 

SOCRATE lar pe vremea aceea ştiu bine că îţi închipuiai a le 
şti. 

ALCIBIADE Ce te face să crezi aceasta? 

SOCRATE Pe cînd erai copil te-am urmărit adesea la şcoală şi 
în alte părţi, cînd jucai arşice26 sau alte jocuri copilăreşti, şi nu 
te-am auzit să şovăi în privinţa faptelor drepte şi nedrepte, ci, 
dimpotrivă, te auzeam cum ridici glasul şi spui cu îndrăzneală 
despre cutare sau cutare copil nimerit în calea ta că este rău, 
necinstit şi că se poartă nedrept. Oare nu e adevărat? 

ALCIBIADE Dar ce era să fac, Socrate, cînd cineva se purta 
nedrept cu mine? 

SOCRATE Mă întrebi ce trebuia să faci, în înţelesul că nu ştiai 
dacă acela se purta pe atunci nedrept sau nu? 

ALCIBIADE Ba zău, ştiam prea bine şi-mi dădeam seama 
limpede că se săvirşea o nedreptate faţă de mine. 

SOCRATE S-ar părea deci că, încă de mic copil, credeai a şti 
ce este drept şi ce nu. 

ALCIBIADE Aşa credeam; şi ştiam cu adevărat. 

SOCRATE Dar cînd ajunseseşi să afli aceste lucruri? Doar nu 
pe vremea cînd îţi închipuiai că le cunoşti! 

ALCIBIADE Fireşte că nu. 

SOCRATE Dar atunci, cînd te-ai socotit tu însuţi neştiutor? 
Dacă stai să te gîndeşti, vei vedea că nu poţi găsi acel moment. 

ALCIBIADE Zău, Socrate, nu ştiu ce să mai spun. 

SOCRATE Prin urmare, aceste lucruri le cunoşti nu fiindcă le- 
ai fi descoperit tu însuţi. 

ALCIBIADE Reiese într-adevăr că nu. 

SOCRATE înainte însă afirmai că le cunoşti, dar nu pentru că 
le-ai fi învăţat; dar dacă nici nu le-ai aflat singur şi nici nu le-ai 


învăţat de la altcineva, cum se face că le ştii, şi din ce izvor?27 

ALCIBIADE Dar poate că înainte ţi-am răspuns greşit, 
pretinzind că ştiu, aceste lucruri întrucît le-aş fi iscodit eu 
însumi. 

SOCRATE Atunci, cum stăteau lucrurile în realitate? 

ALCIBIADE Cred că le-am învăţat şi cu, ca toţi ceilalţi. 

SOCRATE în acest caz ne întoarcem de unde am pornit. De la 
cine le-ai învăţat? Spune-mi şi mie. 

ALCIBIADE De la cei mulţi. 

SOCRATE Nu la învăţători de soi ţi-ai găsit scăpare, Alcibiade, 
dacă te bizui pe cei mulţi. 

ALCIBIADE Cum aşa? Aceştia nu sînt buni învăţători? 

SOCRATE Nici măcar să te-nveţe cum să joci zaruri28 nu sînt 
buni. Or, eu unul cred că acest lucru este mai prejos de rosturile 
dreptăţii. Sau tu nu eşti de aceeaşi părere? 

ALCIBIADE Ba da. 

SOCRATE Dar nefiind ei în stare să te înveţe lucruri mai de 
rînd, cum ar putea să te înveţe lucruri mai de seamă? 

ALCIBIADE Eu unul cred că pot; şi în orice caz ei sînt în stare 
să mă înveţe multe lucruri, mai de seamă decit jocul cu zaruri. 

SOCRATE Ce fel de lucruri mai sînt şi acestea? 

ALCIBIADE Bunăoară, chiar şi să vorbesc greceşte am învăţat 
de la ei, deşi n-aş putea să numesc pe un anume profesor al 
meu, ci îi indic tocmai pe cei care, după tine, nu sînt învăţători 
destoinici. 

SOCRATE Dar, nobilul meu prieten, în privinţa aceasta cei 
mulţi sînt buni învăţători şi ar merita toate elogiile pentru 
învăţătura lor. 

ALCIBIADE De ce? 

SOCRATE Deoarece în această privinţă sînt înzestrați cu ceea 
ce se cuvine să aibă profesorii buni. 

ALCIBIADE Ce ai în vedere? 

SOCRATE Nu ştii că cei ce urmează să-i înveţe pe alţii un 
anumit lucru trebuie mai întîi să-l cunoască ei înşişi? Ori nu e 
aşa? 

ALCIBIADE Cum să nu, aşa e! 

SOCRATE Dar nu-i aşa că oamenii ştiutori se înţeleg între ei şi 
nu se dezbină în păreri?29 

ALCIBIADE Desigur. 

SOCRATE Dar în chestiunile în care părerile lor se dezbină vei 


mai spune că sînt ştiutori? 

ALCIBIADE Bineînţeles că nu. 

SOCRATE Ar mai putea ei să ne instruiască în aceste 
chestiuni? 

ALCIBIADE Nicidecum. 

SOCRATE Ei bine, crezi cumva că cei mulţi au păreri 
deosebite cînd e vorba de a şti cum arată o piatră sau un lemn? 
Oare nu vei primi acelaşi răspuns de la orice ins pe care l-ai 
întreba şi nu se îndreaptă toţi spre aceleaşi lucruri, cînd vor să 
pună mîna pe o piatră sau pe o bucată de lemn?30 Deopotrivă 
se întîmplă cu toate lucrurile de acelaşi fel. Dacă nu mă înşel 
însă, tocmai aceasta înţelegi prin a şti greceşte; nu-i aşa? 

ALCIBIADE Da. 

SOCRATE în această privinţă, cum spuneam, oamenii se 
înţeleg între dînşii iar fiecare ins în parte este de acord cu sine 
însuşi în viaţa particulară după cum şi, în viaţa publică, cetăţile 
nu se dezbină între ele, spunînd ba una, ba alta; nu-i aşa? 

ALCIBIADE Ba da. 

SOCRATE Deci e pe deplin firesc ca în această privinţă să fie 
toţi şi profesori buni. 

ALCIBIADE Aşa este. 

SOCRATE Prin urmare, dacă am vrea să-l facem pe cineva să 
cunoască asemenea lucruri, nu ar fi potrivit să-l îndrumăm 
către învăţătura acestora, a celor mulţi? 

ALCIBIADE De bună seamă. 

SOCRATE Dacă însă am vrea să ştim nu numai cum arată 
oamenii sau caii, ci şi care dintre ei aleargă bine şi care nu, oare 
în acest caz tot cei mulţi ar putea să ne instruiască? 

ALCIBIADE Desigur că nu. 

SOCRATE Faptul că nici ei între ei au se înţeleg deloc în 
chestiunea menţionată nu constituie pentru tine o dovadă 
suficientă că nu se pricep în această privinţă şi că n-ar fi buni să 
ne înveţe? 

ALCIBIADE Ba da. 

SOCRATE Dar dacă am vrea să ştim nu numai cum arată 
oamenii, ci şi cum îi deosebim pe cei sănătoşi sau pe cei 
bolnavi, oare cei mulţi ne-ar mai fi dascăli competenţi? 

ALCIBIADE De bună seamă că nu. 

SOCRATE Dacă i-ai vedea dezbinîndu-se în păreri, nu ai avea 
dovada că nu valorează nimic ca profesori în această materie? 


ALCIBIADE Ba da. 

SOCRATE Dar în privinţa celor puse în joc acum? Crezi oare 
că cei mulţi sînt de acord, fiecare în parte cu sine însuşi sau ei 
între ei, asupra oamenilor drepţi şi nedrepţi, şi a faptelor drepte 
şi nedrepte? 

ALCIBIADE Zău, cîtuşi de puţin, Socrate! 

SOCRATE Nu cumva tocmai în această privinţă se dezbină 
între ei cel mai tare? 

ALCIBIADE Negreşit. 

SOCRATE Eu nu cred că ai văzut ori auzit ca nişte oameni să 
se dezbine în păreri asupra sănătăţii şi bolii pînă într- atita încît 
să se ia la bătaie şi să se omoare între ei din această pricină. 

ALCIBIADE De bună seamă că nu. SOCRATE în schimb, 
asupra faptelor drepte şi nedrepte, ştiu bine că, dacă n-ai văzut 
tu însuţi cu ochii tăi, atunci cel puţin vei fi auzit ce povestesc 
oamenii, iar printre mulţi alţii ce povesteşte şi Homer; doar 
Odiseea şi Illiada le vei fi auzit recitate31, nu-i aşa? 

ALCIBIADE Mai încape vorbă, Socrate ! 

SOCRATE Oare aceste poeme nu poartă asupra dezbinării în 
jurul dreptăţii şi nedreptăţii? 

ALCIBIADE Ba da. 

SOCRATE lar luptele iscate şi sîngele ce l-au vărsat aheii şi 
potrivnicii acestora, troienii, sau peţitorii Penelopei şi Odiseu. nu 
tot din această dezbinare s-au tras? 

ALCIBIADE Ai dreptate. 

SOCRATE Dar cred că nu altul este şi cazul atenienilor, 
lacedemonienilor şi beoţienilor căzuţi la Tanagra32, precum şi al 
celor mai tîrziu căzuţi la Coroneea — unde şi-a găsit sfîrşitul şi 
Clinias, tatăl tău; nimic altceva decît dezbinarea în jurul dreptăţii 
şi nedreptăţii a fost pricină de atitea lupte şi omoruri. Nu-i aşa? 

ALCIBIADE Adevărat. 

SOCRATE Putem oare susţine că oamenii aceştia cunosc 
lucrurile care îi fac să se dezbine atit de tare între ei încît, în 
vrajba lor, sînt gata a-şi pricinui unii altora cele mai mari rele? 

ALCIBIADE Evident că nu. 

SOCRATE Vasăzică, aşa cum recunoşti tu însuţi, la asemenea 
învăţători neştiutori te referi! 

ALCIBIADE Aşa s-ar spune. 

SOCRATE Cum ai putea cunoaşte atunci rosturile dreptăţii şi 
nedreptăţii, în privinţa cărora şovăi într-atita şi pe care, cum s-ar 


părea, nu le-ai învăţat de la nimeni dar nici nu le-ai aflat singur? 

ALCIBIADE Din cele ce afirmi tu, ar reieşi că nu e cu putinţă. 

SOCRATE Dar nu vezi, Alcibiade, că nici acum nu te-ai 
exprimat potrivit? 

ALCIBIADE Cum aşa? 

SOCRATE Întrucît pretinzi că lucrul acesta îl afirm eu. 

ALCIBIADE Cum, nu eşti tu acel ce afirmă că nu aş cunoaşte 
rosturile dreptăţii şi nedreptăţii? 

SOCRATE Fireşte că nu. 

ALCIBIADE Atunci sînt eu acela? 

SOCRATE Desigur. 

ALCIBIADE Cum se poate? 

SOCRATE lată cum îţi vei da seama. Dacă în legătură cu unu 
şi cu doi te-aş întreba care este mai mare, îmi vei răspunde că 
doi, nu-i aşa? 

ALCIBIADE Desigur. 

SOCRATE Cu cît? 

ALCIBIADE Cu unu. 

SOCRATE Dintre noi amindoi, aşadar, cine este cel ce afirmă 
că doi este mai mare cu unu decit unu? 

ALCIBIADE Eu. 

SOCRATE Prin urmare, eu am pus întrebarea iar tu ai dat 
răspunsul. 

ALCIBIADE Da. 

SOCRATE în cele de mai sus, oare eu, adică cel ce întreabă, 
par să afirm, sau tu, cel ce răspunde? 

ALCIBIADE Eu. 

SOCRATE Dar în cazul cînd te-aş întreba din ce litere este 
compus „,Socrate", iar tu mi-ai spune aceasta, dintre noi doi cine 
ar fi cel ce afirmă? 

ALCIBIADE Eu. 

SOCRATE Spune-mi atunci, într-un cuvînt: cînd avem 
întrebare şi răspuns, care din doi afirmă — cel ce întreabă sau 
cel ce răspunde? 

ALCIBIADE Cel ce răspunde, aşa cred, Socrate. ı SOCRATE 
Dar înainte, în cursul întregii discuţii, nu eu eram cel ce întreba? 

ALCIBIADE Ba da. 

SOCRATE Şi cel ce răspundea nu erai tu? 

ALCIBIADE Eu, de bună seamă. 

SOCRATE Dintre noi doi, aşadar, cine a afirmat cele rostite? 


ALCIBIADE Potrivit celor admise, Socrate, rezultă că eu. 

SOCRATE Dar nu s-a spus oare că Alcibiade cel frumos, fiul 
lui Clinias, nu ştie rosturile dreptăţii şi nedreptăţii, crede în 
schimb a le şti şi vrea să se înfăţişeze adunării poporului spre a 
îndruma atenienii în lucruri pe care nu le cunoaşte deloc? Nu s- 
au spus acestea? 

ALCIBIADE Rezultă că da. 

SOCRATE Atunci, Alcibiade, se împlinesc spusele lui Euripide : 
De la tine, nu de la mine33 vei fi auzit aceste cuvinte ; nu eu le 
rostesc, ci tu însuţi, iar pe mine mă învinuieşti fără temei. Numai 
că, bine spui ce spui, deoarece, nepreţuitule, e curată nebunie 
ce-ţi trece prin gînd, adică să începi să arăţi altora lucruri pe 
care tu însuţi nu le cunoşti, fără să te osteneşti mai întîi a le 
învăţa tu însuţi34. 

ALCIBIADE Dar, Socrate, la drept vorbind, eu cred că 
atenienii, ca şi ceilalţi eleni, rareori ţin sfat privitor la ceea ce 
este mai drept şi ce nu; într-adevăr, ei consideră că lucrurile de 
acest fel sînt de la sine evidente şi de aceea, nestăruind asupră- 
le, ei caută ce le va fi mai folositor în faptă. în ce mă priveşte, 
sînt de părere că dreptatea şi folosul nu înseamnă unul şi acelaşi 
lucru, pentru că mulţi au tras foloase din marile nedreptăţi 
săvirşite de ei, pe cînd alţii, după părerea mea, n-au tras vreun 
folos din faptele lor drepte35. 

SOCRATE Şi ce rezultă de aici? Admiţind că faptele drepte ar 
fi cu totul deosebite de cele aducătoare de folos, îţi închipui 
cumva, de data aceasta, că ştii într-adevăr ce este folositor 
pentru oameni, şi din ce cauză anume? 

ALCIBIADE Ce m-ar opri s-o ştiu, Socrate? Afară doar dacă nu 
mă întrebi cine m-a instruit sau în ce fel am aflat singur. 

SOCRATE Ştii ce faci acum? După ce ai emis o afirmaţie 
greşită ce poate fi spulberată prin acelaşi argument ca înainte, 
îţi închipui că e cazul să asculţi lucruri noi şi argumente diferite, 
de parcă cele dinainte ar fi nişte haine uzate, pe care nu s-ar 
potrivi să le îmbraci, şi că e nevoie ca cineva să-ţi aducă un 
argument nou-nouţ şi neatins! Eu însă, dînd la o parte 
subterfugiile tale verbale, nu voi pregeta să te întreb şi de 
această dată de unde ştii ce este folosul, şi totodată de unde ai 
învăţat, cine ţi-a fost profesor, cuprinzind astfel într-o singură 
întrebare toate chestiunile dinainte. Din păcate, este evident că 
ai ajunge în acelaşi impas şi n-ai fi capabil să-mi arăţi nici că ştii 


lucrurile folositoare pentru că le-ai fi aflat, nici pentru că le-ai fi 
învăţat de la altcineva. Totuşi, fiindcă eşti atit de gingaş şi n-ai 
mai gusta cu plăcere aceeaşi argumentaţie, las la o parte 
chestiunea dacă ştii sau nu ce este folositor atenienilor. în 
schimb însă, n-ai vrea să-mi arăţi acum dacă dreptatea şi folosul 
sînt identice sau diferite, punîndu-mi pentru aceasta întrebări 
aşa cum ţi-am pus şi eu înainte, sau, dacă preferi, expunînd 
acest lucru cu propriile tale cuvinte? 

ALCIBIADE Dar nu ştiu, Socrate, dacă aş fi în stare să mă 
explic în fata ta. 

SOCRATE Scumpul meu, închipuie-ţi atunci că eu sînt 
adunarea şi poporul; oare acolo nu va trebui să convingi la fel pe 
fiecare om în parte? 

ALCIBIADE Ba da. 

SOCRATE Oare nu una şi aceeaşi persoană este în măsură să 
convingă de un acelaşi lucru, atit pe un singur om cit şi pe mai 
mulţi la un loc, aşa cum profesorul învaţă să scrie şi să citească 
atit pe cîte un elev în parte cît şi pe mai mulţi? 

ALCIBIADE Ba da. 

SOCRATE lar într-o chestiune legată de număr, oare nu tot un 
acelaşi om va convinge pe un singur ins ca şi pe mai mulţi? 

ALCIBIADE Ba da. 

SOCRATE Acest om nu va fi oare cunoscătorul în materie, 
aritmeticianul? 

ALCIBIADE De bună seamă. 

SOCRATE Prin urmare, vei fi tu în stare să convingi şi un 
singur om în problemele în care îi poţi convinge pe mai mulţi? 

ALCIBIADE Pare probabil. 

SOCRATE Dar este evident că aceste lucruri le cunoşti. 

ALCIBIADE Da. 

SOCRATE Prin ce altceva se deosebeşte oratorul care ia 
cuvîntul în faţa adunării poporului de cel angajat într-o discuţie 
ca cea de faţă, dacă nu prin faptul că primul îi convinge de ceva 
pe mai mulţi laolaltă, iar al doilea se adresează unui singur om? 

ALCIBIADE S-ar putea să fie aşa. 

SOCRATE Dar, întrucît revine limpede unuia şi aceluiaşi să 
convingă pe mai mulţi oameni strînşi la un loc şi pe cîte unul 
singur, ocupă-te de mine şi încearcă să demonstrezi că 
dreptatea nu este uneori aducătoare de folos. 

ALCIBIADE întreci măsura, Socrate! 


SOCRATE Atunci, tot din lipsă de măsură, voi să te conving 
de contrariul celor ce nu ai binevoit să-mi demonstrezi. 

ALCIBIADE Grăieşte deci! 

SOCRATE Numai să-mi răspunzi la întrebări. 

ALCIBIADE Ba nu, grăieşte tu singur. 

SOCRATE Cum? Nu vrei să fii convins în cel mai înalt grad? 

ALCIBIADE Negreşit că da. 

SOCRATE Dacă ajungi să afirmi tu însuţi că lucrurile stau 
întocmai aşa cum spun, oare nu înseamnă că eşti convins în cel 
mai înalt grad? 

ALCIBIADE Fără doar şi poate! 

SOCRATE Atunci răspunde-mi la întrebări, şi dacă n-ai să te 
auzi pe tine însuţi spunînd că faptele drepte sînt aducătoare de 
folos, să nu-l crezi pe nimeni altul cînd afirmă aceasta. 

ALCIBIADE Fireşte că nu-l voi crede! lar de răspuns îţi voi 
răspunde; căci nu cred că voi fi eu cel în pierdere. 

SOCRATE Văd că eşti într-adevăr un bun prezicător. la spune: 
afirmi că în rîndul faptelor drepte unele sînt folositoare iar altele 
nu? 

ALCIBIADE întocmai. 

SOCRATE Dar, dintre acestea, admiţi că unele sînt frumoase, 
iar altele nu? 

ALCIBIADE în ce sens pui această întrebare? 

SOCRATE Ai văzut vreodată ca cineva să comită fapte urite 
însă drepte? 

ALCIBIADE N-am văzut. 

SOCRATE Toate cele drepte nu sînt şi frumoase? 

ALCIBIADE Da. 

SOCRATE Dar cele frumoase, la rîndul lor, să fie oare toate 
bune, sau unele sînt bune pe cînd altele nu? 

ALCIBIADE în ce mă priveşte, Socrate, sînt de părere că 
dintre cele frumoase unele sînt rele. 

SOCRATE Nu cumva unele fapte urite sînt bune? 

ALCIBIADE Ba da. 

SOCRATE Te referi cumva la fapte ca acelea ce se petrec într- 
un război, cînd mulţi oameni care au venit în ajutorul unui 
prieten or al unei rude s-au ales cu răni şi au murit, pe cînd acei 
care nu au dat ajutor, cum se cuvenea, au ieşit nevătămaţi? 

ALCIBIADE De bună seamă. 

SOCRATE Deci, o atare faptă de a veni în ajutor o numeşti 


frumoasă, avînd în vedere intenţia de a-i salva pe cei ce se 
cuvenea a fi salvaţi; iar aceasta se cheamă vitejie, nu-i aşa? 

ALCIBIADE Da. 

SOCRATE însă aceeaşi faptă o mai califici drept un rău, 
avîndu-i în vedere pe cei ce au murit din această pricină, sau au 
fost răniţi. Aşa este? 

ALCIBIADE Aşa este. 

SOCRATE Dar bărbăţia este una iar moartea este alta. Nu-i 
aşa? 

ALCIBIADE De bună seamă. 

SOCRATE Dar atunci, ajutorarea prietenilor nu este în aceeaşi 
privinţă şi ceva frumos şi un rău. 

ALCIBIADE Evident că nu este. 

SOCRATE Stabileşte acum la fel ca adineauri dacă fapta 
respectivă nu este bună tocmai prin ceea ce îi dă frumuseţe; de 
vreme ce ai admis că ajutorarea prietenilor este o faptă 
frumoasă, ca dovedind vitejie, cercetează acum dacă vitejia 
însăşi este un bine sau un rău. la gîndeşte-te, de care lucruri ai 
vrea să ai parte — de binefaceri sau de nenorociri? 

ALCIBIADE De binefaceri. 

SOCRATE Oare nu ai vrea să ai parte de cele mai mari 
binefaceri în cea mai mare măsură? 

ALCIBIADE Ba da. 

SOCRATE Cel mai puţin primind să nu ai parte de ele. 

ALCIBIADE Cum altfel? 

SOCRATE Dar despre vitejie ce crezi? Cu ce preţ ai primi să fii 
lipsit de ea? 

ALCIBIADE N-aş primi nici să trăiesc dacă ar fi să fiu un laş! 

SOCRATE Laşitatea ţi se pare, aşadar, cel mai mare rău din 
lume? 

ALCIBIADE întocmai. 

SOCRATE Deopotrivă cu moartea, cum s-ar părea. 

ALCIBIADE Da, aşa este. 

SOCRATE Dar viaţa şi vitejia nu sînt tot ce poate fi mai opus 
morţii şi laşităţii? 

ALCIBIADE Ba da. 

SOCRATE lar de primele ai vrea să ai parte în cea mai mare 
măsură, de celelalte însă cel mai puţin. 

ALCIBIADE Da. 

SOCRATE Întrucît pe unele le consideri ca fiind cele mai mari 


bunuri, iar pe celelalte ca cele mai mari rele. 

ALCIBIADE Desigur. 

SOCRATE Ai afirmat deci că prin ceea ce o face să fie 
frumoasă, ca faptă de vitejie în spiritul binelui, ajutorarea 
prietenilor în luptă este o acţiune frumoasă? 

ALCIBIADE Evident. 

SOCRATE Dar mai spuneai că în spiritul acelui rău adus de ea 
care e moartea, ea însăşi e un rău. 

ALCIBIADE Aşa e. 

SOCRATE Deci fiecare faptă trebuie calificată în felul următor: 
în măsura în care este aducătoare de rău o numim rea, iar în 
măsura în care lucrează ca un bine trebuie numită bună. 

ALCIBIADE Aceasta este părerea mea. 

SOCRATE Nu-i aşa însă că în măsura în care este bună este şi 
frumoasă, iar întrucît e rea este şi urită? 

ALCIBIADE Da. 

SOCRATE Aşadar, cînd spui că ajutorul dat în luptă prietenilor 
este o faptă frumoasă însă rea e ca şi cum ai spune că aceeaşi 
faptă este şi bună şi rea. 

ALCIBIADE Cred că ai dreptate, Socrate. 

SOCRATE Atunci, nimic din rîndul celor frumoase, în măsura 
în care are parte de frumuseţe, nu este rău, şi nimic din rîndul 
celor urite, în măsura în care are parte «le uriţenie, nu este bun. 

ALCIBIADE Este evident. 

SOCRATE Să cîntărim însă lucrurile şi în felul următor. Cel ce 
lucrează frumos nu face binele? 

ALCIBIADE Ba da. 

SOCRATE Dar cei ce fac bine nu sînt fericiţi? 

ALCIBIADE Cum să nu! 

SOCRATE Sînt fericiţi, ca avînd parte de mult bine? 

ALCIBIADE întru totul. 

SOCRATE Şi au parte de mult bine mulţumită unei vrednice şi 
frumoase făptuiri? 

ALCIBIADE Da. 

SOCRATE Aşadar fapta vrednică este un bine? 

ALCIBIADE Cum să nu. 

SOCRATE Deci fapta vrednică este frumoasă? 

ALCIBIADE Da. 

SOCRATE Constatăm deci din nou că frumosul şi binele sînt 
una. 


ALCIBIADE Este evident. 

SOCRATE Aşadar, dacă aflăm că un anumit lucru este frumos 
vom afla, pe baza raţionamentului de mai sus, că e şi bun. 

ALCIBIADE Neapărat. 

SOCRATE Cum rămîne atunci? Sînt de folos cele bune, sau 
nu? 

ALCIBIADE Sînt de folos. 

SOCRATE îţi aminteşti însă ce am stabilit de comun acord cu 
privire la faptele drepte? 

ALCIBIADE Am stabilit, aşa cred, că cei ce se poartă drept se 
poartă neapărat şi frumos. 

SOCRATE Dar cei ce se poartă frumos, la rîndul lor, se poartă 
şi bine? 

ALCIBIADE Da. 

SOCRATE lar faptele bune sînt folositoare? 

ALCIBIADE Da. 

SOCRATE în consecinţă, Alcibiade, faptele drepte sînt 
folositoare. 

ALCIBIADE S-ar părea. 

SOCRATE Ei bine, nu eşti tu cel ce rosteşte aceste cuvinte, iar 
eu cel ce întreabă? 

ALCIBIADE Se pare că aşa este. 

SOCRATE în cazul acesta, dacă cineva se ridică spre a-i 
îndruma pe atenieni, sau pe peparioţi36, închipuindu-şi că ştie 
ce este drept şi ce nu este, dar afirmînd că faptele drepte sînt 
rele uneori, ai putea să nu-l iei în ris? Doar tu însuţi ai ajuns să 
afirmi că faptele drepte sînt aceleaşi cu cele aducătoare de 
folos. 

ALCIBIADE în numele zeilor, Socrate, eu însumi nu mai ştiu 
ce spun; m-am încurcat rău de tot. Atunci cînd îmi pui tu 
întrebări, înclin să cred ba una, ba alta. 

SOCRATE Dar, dragul meu, nu cumva nu înţelegi de unde ţi 
se trage această suferinţă? 

ALCIBIADE Ba chiar nu înţeleg. 

SOCRATE Crezi tu că, întrebîndu-te cineva ciţi ochi ai, doi sau 
trei? cîte miini, două sau patru? sau ceva asemănător, ai 
răspunde ba una, ba alta? N-ai răspunde întotdeauna în acelaşi 
fel? 

ALCIBIADE Am ajuns să mă tem pentru mine însumi; cred 
totuşi că aş răspunde în acelaşi fel. 


SOCRATE Nu pentru că eşti în cunoştinţă de cauză? Nu 
acesta este motivul? 

ALCIBIADE Eu aşa cred. 

SOCRATE Aşadar, este vădit că lucrurile asupra cărora, fără 
voie, dai răspunsuri contradictorii, nu le cunoşti. 

ALCIBIADE Probabil că aşa este. 

SOCRATE Dar în răspunsurile tale nu afirmi că şovăi în 
privinţa dreptăţii şi nedreptăţii, a frumosului şi uriîtului, a răului 
şi binelui, a folositorului şi nefolositorului? Oare nu este evident 
că şovăi tocmai pentru că nu cunoşti aceste lucruri? 

ALCIBIADE Aceasta este şi părerea mea. 

SOCRATE Aşa stau vasăzică lucrurile: cînd cineva nu 
cunoaşte un anumit lucru, neapărat şovăie în cugetul 

său? 

ALCIBIADE Mai încape vorbă? 

SOCRATE Dar ştii cumva în ce fel te-ai putea ridica în ceruri? 

ALCIBIADE Pe Zeu, nu ştiu. 

SOCRATE Mai şovăie părerea ta în această privinţă? 

ALCIBIADE Fireşte că nu. 

SOCRATE Ştii care e cauza, sau să ţi-o spun eu? 

ALCIBIADE Spune-o. 

SOCRATE Cauza,dragul meu, este că, după cum nu cunoşti 
acest lucru, tot aşa nici nu-ţi închipui a-l cunoaşte. 

ALCIBIADE Ce mai vrei să spui cu asta? 

SOCRATE la gindeşte-te împreună cu mine: în legătură cu 
lucrurile pe care nu le cunoşti şi totodată ştii că nu le cunoşti, ţi 
se întîmplă să stai în cumpănă? Aşa, de exemplu, ştii desigur că 
nu ştii să găteşti. 

ALCIBIADE De bună seamă. 

SOCRATE Mai stai pe gînduri în această privinţă, întrebîndu- 
te cum se găteşte bine, şi mai şovăi în cugetul tău, sau laşi 
această treabă în seama celui priceput? 

ALCIBIADE întocmai, o las. 

SOCRATE Dar dacă ai pluti pe o corabie, ai mai sta să te 
întrebi cum trebuie împinsă cîrma, în sus sau în jos, şi ai mai 
şovăi în privinţa unor lucruri pe care nu le cunoşti, sau le-ai lăsa 
în seama cîrmaciului, rămînînd tu însuţi netulburat?37 

ALCIBIADE în seama cîrmaciului le-aş lăsa. 

SOCRATE Prin urmare, nu lucrurile pe care nu le cunoşti te 
fac să şovăi, odată ce ştii că nu le cunoşti. 


ALCIBIADE Nu, fireşte. 

SOCRATE înţelegi, aşadar, că" greşelile ce se săvirşesc au 
obîrşia tocmai în această necunoştinţă, a neştiutorului care 
crede că ştie? 

ALCIBIADE Ce mai vrei să spui cu asta? 

SOCRATE De o treabă ne apucăm, nu-i aşa, s-o facem, doar 
atunci cînd avem convingerea că ştim ce facem? 

ALCIBIADE Desigur. 

SOCRATE Cînd însă cineva socoate într-adevăr că nu ştie un 
lucru, nu-l lasă în seama altora? 

ALCIBIADE Cum să nu! 

SOCRATE Ca atare, neştiutorii de acest soi trăiesc fără să se 
facă vinovaţi de vreo greşeală, deoarece lasă treburile în seama 
altora; nu-i aşa? 

ALCIBIADE Da. 

SOCRATE Cine sînt atunci cei ce greşesc? Doar n-ai să spui că 
cei ce cu adevărat ştiu. 

ALCIBIADE Nu, desigur. 

SOCRATE Dar, de vreme ce nu greşesc nici cei ce ştiu şi nici 
acei neştiutori ce ştiu că nu ştiu, cine alţii mai rămîn, în afară de 
neştiutorii care îşi închipuie că ştiu? 

ALCIBIADE Numai aceştia. 

SOCRATE Deci nu cumva tocmai această neştiinţă este 
pricina tuturor relelor, nu este ea necunoaşterea cea mai 
vrednică de osîndă?38 

ALCIBIADE Ba da. 

SOCRATE Atunci cînd poartă asupra celor mai preţioase 
lucruri nu este ea nefastă şi ruşinoasă în cel mai înalt grad? 

ALCIBIADE Fără discuţie. 

SOCRATE Dar ai putea să-mi indici lucruri mai preţioase decit 
ce e drept şi frumos, ce e bun şi plin de folos? 

ALCIBIADE Desigur că nu. 

SOCRATE Deci cu privire la acestea spui tu că stai la 
îndoială? 

ALCIBIADE Da. 

SOCRATE Dar dacă stai la îndoială, oare nu este vădit, pe 
baza celor de mai sus, nu numai că nu cunoşti tot ce este mai 
preţios, dar şi că, neştiutor fiind, îţi închipui că 

le-ai cunoaşte? 

ALCIBIADE Se poate. 


SOCRATE Vai, Alcibiade, în ce stare ai ajuns! Eu şovăi să spun 
lucrurilor pe nume, dar, pentru că sîntem între patru ochi, n-am 
încotro. Află, nepreţuitule, că faci casă bună cu neştiinţa de cea 
mai joasă speţă, aşa cum te denunţă discuţia noastră şi cum tu 
însuţi te denunţi. De aceea te şi avînţi în politică, înainte de a te 
forma prin educaţie. Dar nu eşti tu singurul care a ajuns în 
această stare: aşa s-a întîmplat cu cei mai mulţi care văd de 
treburile acestui oraş39, în afară de cîţiva, printre care, probabil, 
şi tutorele tău Pericle. 

ALCIBIADE Ce-i drept, Socrate, lumea spune că nu de la sine 
a ajuns Pericle iscusit, ci stînd în preajma mai multor bărbaţi 
iscusiţi, printre care Pythoclides şi Anaxagora, ba chiar şi astăzi, 
aşa în vîrstă cum este, încă se mai întîlneşte cu Damon în 
acelaşi scop40. 

SOCRATE Cum aşa? Ai auzit de vreun om iscusit căruia să nu- 
i stea în putinţă să facă şi pe altcineva iscusit, după chipul şi 
asemănarea lui? De pildă, cel ce te-a învăţat să scrii şi să citeşti 
nu era el însuşi iscusit şi nu te-a făcut şi pe tine iscusit, ca şi pe 
alţii pe care a vrut să-i facă? Oare nu-i aşa? 

ALCIBIADE Ba da. SOCRATE Dar, la rîndul tău, învăţind de la 
dînsul, nu vei fi în măsură să înveţi pe un altul? 

ALCIBIADE Ba da. 

SOCRATE Oare în cazul citharistului şi al gimnastului, 
lucrurile nu se petrec în acelaşi chip? 

ALCIBIADE De bună seamă. 

SOCRATE Pentru că, negreşit, o dovadă grăitoare a faptului 
că cineva cunoaşte ceea ce cunoaşte, este că poate să iniţieze 
şi pe un altul în ceea ce ştie el însuşi. 

ALCIBIADE Aşa cred şi eu. 

SOCRATE în cazul acesta, poţi să-mi spui cine a ajuns iscusit 
datorită lui Pericle, începînd cu feciorii săi? 

ALCIBIADE Bine, Socrate, dar ce vină are Pericle că feciorii lui 
sînt slabi la minte din născare? 

SOCRATE Dar Clinias, fratele tău? 

ALCIBIADE Acuma, de ce să-l iei tocmai pe Clinias, un om 
nebun de-a binelea? 

SOCRATE Dar dacă e nebun de-a binelea Clinias, iar feciorii 
lui Pericle sînt slabi la minte din născare, ce motiv să mai 
invocăm în cazul tău, că şi pe tine, înzestrat aşa cum eşti, te-a 
trecut cu vederea? 


ALCIBIADE Cred că eu singur sînt de vină, că nu iau aminte. 

SOCRATE Atunci numeşte-mi vreun alt om, atenian sau 
străin, om liber sau sclav, care ar avea temei să spună că a 
ajuns mai iscusit datorită lui Pericle, aşa cum eu aş putea să 
menţionez în legătură cu Zenon4l, pe Pythodor42, fiul lui 
Isoloch, şi pe Callias43, fiul lui Calliades, care, plătindu-i lui 
Zenon cite o sută de mine, au ajuns amîndoi oameni competenţi 
şi de vază. 

ALCIBIADE Dar nu ştiu, zău! 

SOCRATE Fie şi aşa. Dar tocmai în privinţa ta însuţi, ce ai de 
gînd? Vrei să rămii în starea de acum, sau să te îngrijeşti 
întrucitva de tine? 

ALCIBIADE împreună să ne sfătuim, Socrate! Ce-i drept, 
spusele tale mă pun pe gînduri şi mă declar de acord cu tine. — 
Ci totuşi, cei ce văd de treburile statului, cu excepţia cîtorva, îmi 
par a fi cu totul necultivaţi. 

SOCRATE Şi ce urmează de aici? 

ALCIBIADE Dacă ar fi fost cît de cit cultivați, desigur că cel ce 
avea de gind să-i combată ar fi trebuit să înveţe şi să se 
pregătească, înfruntîndu-i ca pe nişte atleți; aşa însă, de vreme 
ce pînă şi nechemaţii aceştia s-au apucat de politică, la ce bun 
să mai exersezi şi să deprinzi rostul lucrurilor? Eu unul ştiu bine 
că, aşa înzestrat din fire cum sînt, tot îi voi întrece cu mult. 

SOCRATE Vai, alesul meu prieten, cum ai putut să spui aşa 
ceva? Cit de nevrednic eşti de înfăţişarea ta şi de toate celelalte 
daruri ale tale! 

ALCIBIADE Dar de ce, mă rog, şi ce vrei să spui prin aceasta, 
Socrate? 

SOCRATE Sînt revoltat din pricina ta şi a dragostei pe care ți- 
o port... 

ALCIBIADE Cum aşa? 

SOCRATE ... De vreme ce ţi-ai putut închipui că lupta ta este 
împotriva oamenilor de la noi. 

ALCIBIADE Dar împotriva cui, la drept vorbind? 

SOCRATE Să fie aceasta o întrebare vrednică de un bărbat ce 
se crede însufleţit de mari ambiţii? 

ALCIBIADE Ce vrei să spui? Nu împotriva oamenilor acestora 
va trebui să lupt? 

SOCRATE Dar dacă ţi-ai pune în gînd să conduci o triremă ce 
urmează să dea o bătălie navală, de ajuns ţi-ar fi, oare, să te 


crezi cîrmaciul cel mai destoinic în rîndul corăbierilor tăi? Sau — 
socotind că trebuie într-adevăr să ai această înzestrare — ai mai 
lua aminte şi la adevărații tăi potrivnici şi nu, ca în clipa de faţă, 
numai la tovarăşii tăi de luptă? Fără îndoială, pe aceştia din 
urmă trebuie să-i întreci într-atita încît nici să nu le mai treacă 
prin minte să ţi se împotrivească, ci, rămaşi mai prejos de tine, 
să ţi se alăture în lupta împotriva vrăjmaşilor; asta, dacă doreşti 
cu adevărat să te pui în lumină printr-o faptă frumoasă, vrednică 
de tine şi dc cetate. 

ALCIBIADE Dar tocmai aceasta şi doresc! 

SOCRATE Aşa stînd lucrurile, e oare cazul să te mulţumeşti 
eu superioritatea pe care o ai asupra oştenilor tăi, fără să iei 
aminte la conducătorii potrivnicilor, sau ar trebui să te întrebi 
dacă ai ajuns superior acestora, pregătindu-te şi exersîndu-te cu 
ochii la ei? 

ALCIBIADE La cine anume te referi, Socrate? 

SOCRATE Tu nu ştii că cetatea noastră este mereu în vrajbă 
cu lacedemonienii44, precum şi cu Marele Rege? 

ALCIBIADE Adevărat. 

SOCRATE Prin urmare, dacă ai de gînd să fii conducătorul în 
această cetate, n-ar fi drept să consideri că va trebui să-i înfrunţi 
în luptă pe regii lacedemonieni şi pe cei ai perşilor? 

ALCIBIADE S-ar putea să ai dreptate. 

SOCRATE Ba nu, scumpul meu! mai bine măsoară-te cu 
Midias, crescătorul acela de prepeliţe45, sau cu alţii de soiul 
său, care se apucă de treburile statului cînd, vorba femeilor, 
„chică de sclavi" mai poartă în suflet, de neciopliţi ce sînt, şi, 
fără să ştie pe ce lume trăiesc, ba pe deasupra vorbind şi o 
limbă scîlciată, au venit să linguşească cetatea, ci numai s-o 
conducă nu! Cu aceştia de care-ţi spun, măsurîndu-te, se cade 
să nu te îngrijeşti de tine şi să nu înveţi cîte sînt de învăţat, cînd 
îţi stă în faţă o luptă atît de mare; şi nici să nu exersezi aşa cum 
se cuvine, ci, pregătit pe deplin aşa cum eşti acum, să purcezi la 
treburile statului. 

ALCIBIADE Socrate, eu nu spun că nu ai dreptate; cred însă 
că generalii spartanilor şi regele perşilor nu se deosebesc cu 
nimic de alţii. 

SOCRATE Ei bine, nepreţuitule, ia gîndeşte-te cît valorează 
părerea aceasta, ata. 

ALCIBIADE în ce sens? 


SOCRATE în primul rînd, cînd anume crezi tu că te-ai îngriji 
mai mult de tine însuţi: atunci cînd, temîndu-te de dînşii i-ai 
considera primejdioşi, sau ia cazul contrar? 

ALCIBIADE Evident, cînd i-aş considera primejdioşi. 

SOCRATE îţi închipui deci că ai avea ceva de pierdut 
îngrijindu-te de tine însuţi? 

ALCIBIADE Deloc. Ba cred chiar că mi-ar prinde foarte bine. 

SOCRATE Prin urmare, fie şi numai ca avînd acest neajuns, 
părerea ta nu c bună. 

ALCIBIADE: Ai dreptate. 

SOCRATE ... lar în al doilea rînd, gîndeşte-te că, după toate 
probabilitățile, această părere este şi falsă. 

ALCIBIADE Cum aşa? 

SOCRATE Nu e mai probabil ca firile cele mai înzestrate să se 
ivească în sînul neamurilor de vază? 

ALCIBIADE Evident că în sinul celor de vază. 

SOCRATE Nu este firesc ca tocmai vlăstarele de neam ales, 
primind pe deasupra o creştere aleasă, să capete astfel o virtute 
desăvirşită? 

ALCIBIADE Neapărat. 

SOCRATE Atunci — punînd faţă în faţă însuşirile lor cu 
însuşirile noastre — să vedem în primul rînd dacă regii 
lacedemonienilor şi cei ai perşilor ţi se par efectiv de spiţă mai 
joasă. Au nu ştim noi că regii Spartei se trag din Heracle, iar 
ceilalţi din Ahemene, şi că neamul lui Heracle, ca şi cel 
ahemenid, îşi trag obiîrşia din Perseu, fiul lui Zeus? 

ALCIBIADE Ei bine, şi neamul nostru, Socrate, se trage din 
Eurysahes46, iar neamul lui Eurysahes din Zeus. 

SOCRATE Ei bine, şi neamul nostru, nobile Alcibiade, se trage 
din Dedal47, iar neamul lui Dedal se trage din Hefaistos, fiul lui 
Zeus. Numai că cei de care-ţi vorbesc sînt neam de neamul lor 
regi, începînd chiar cu ei şi urcînd pînă la Zeus, unii domnind în 
Argos şi Lacedemonia, ceilalţi dintotdeauna în Persia, iar adesea 
şi în Asia, cum se întîmplă şi astăzi. Noi înşine însă, ca şi părinţii 
noştri, sîntem simpli particulari. lar dacă ar trebui să-i înfăţişez 
lui Artoxerxes48, fiul lui Xerxes, pe străbunii tăi şi să numesc 
patria lui Eurysahes — Salamina, sau pe cea a lui Eac49, de mai 
înaintea lui — Egina, nu crezi că te-ai face de tot risul? Bagă de 
seamă deci ca, atît prin noblețea neamului cît şi prin educaţie, 
să nu rămînem cumva mai prejos de aceşti bărbaţi. Oare tu n-ai 


auzit cît de mari titluri le revin regilor lacedemonieni, ale căror 
soţii sînt păzite oficial de către Efori ca, pe cît este cu putinţă, să 
nu se ivească pe ascuns un alt rege decit din osul Heraclizilor? 
50. lar în ce-l priveşte pe regele perşilor, el este cu atît mai 
presus, încît nici nu i-ar trece cuiva prin cap că un rege ar putea 
să nu se tragă din osul lui; drept care, pe regină o păzeşte 
numai propria ei teamă. — lar cînd se naşte fiul cel mare, 
viitorul rege, toţi cei care îi vor fi supuşi prăznuiesc această zi, 
pe care apoi o cinsteşte întreaga Asie prin sacrificii şi ospeţe. în 
schimb, Alcibiade, cînd ne naştem noi, cum spunea un poet 
comic, nici măcar vecinii nu prea prind bine de veste. După 
aceea, creşterea copilului nu intră în seama vreunei femei de 
rînd, ci este încredinţată unor eunuci ai regelui, aleşi dintre cei 
mai de vază. în sarcina lor cade să se îngrijească în toate 
privinţele de acest prunc şi să se străduiască a-l face cît mai 
frumos, în care scop ei frămîntă şi îndreaptă membrele copilului; 
şi făcînd ei lucrul acesta, sînt ţinuţi în mare cinste. lar cînd copiii 
împlinesc şapte ani, sînt învăţaţi să călărească de către oameni 
pricepuţi şi totodată încep să meargă la vinătoare; de două ori 
cîte şapte ani împlinind, copilul este dat în seama celor pe care 
perşii îi numesc pedagogii regali; aceştia sînt patru oameni în 
etate, aleşi din rîndul celor mai vrednici de la ei, şi anume cel 
mai învăţat, cel mai drept, cel mai virtuos şi cel mai viteaz. 
Primul dintre ei îl învaţă magia, de la Zoroastru - fiul lui 
Horomazes, cetire; aceasta se cheamă slujirea zeilor ; tot dînsul 
îl mai învaţă şi rosturile împărăției. Cel drept între drepţi îl învaţă 
însă să spună întotdeauna adevărul, iar cel mai virtuos — să nu 
se lase stăpiînit de vreo plăcere, oricare ar fi ea, ci să deprindă 
starea omului liber şi, stăpiînitor fiind cu adevărat, să fie înainte 
de toate propriul său stăpin, nu sclav; cel mai viteaz, în sfîrşit, îl 
face cutezător şi neînfricat, ştiut fiind că frica te aduce în 
sclavie51. Dar ţie, Alcibiade, pe cine ţi l-a hărăzit pedagog 
Pericle? Pe Zopyr tracul, cel mai netrebnic, de bătrîn ce este, 
dintre toţi slujitorii săi. 

Ţi-aş mai putea povesti pe larg alte lucruri despre educaţia şi 
pregătirea pe care o primesc potrivnicii tăi, dacă nu ar mai fi 
multe de spus; de altfel şi cele ce ţi-am spus sînt de ajuns 
pentru a-ţi sugera toate cîte urmează de aici. în ce priveşte însă 
naşterea, creşterea şi educaţia ta, Alcibiade, cum de altfel ale 
oricărui atenian, nimeni, vorba aceea, nu se sinchiseşte de ele, 


afară doar dacă nu se întîmplă să fie vreun îndrăgostit. lar dacă 
ai vrea, în sfîrşit, să socoteşti bogăţiile, desfătările alese, 
veşmintele care ating pămîntul şi toate celelalte rafinamente de 
la curţile perşilor — te-ai ruşina în cugetul tău, dindu-ţi seama 
cu cît eşti mai prejos de ei. 

Dacă, pe de altă parte, ai consimţi să iei aminte la buna 
chibzuinţă şi la buna cuviinţă, la agilitatea şi dibăcia, la noblețea 
de caracter, sobrietatea, vitejia şi stăpînirea de sine a 
lacedemonienilor, la perseverenţa, fervoarea şi avintul spre 
slavă care-i însufleţesc, pe tine însuţi te-ai socoti un copil în 
comparaţie cu ei. Dacă însă te gindeşti cumva la avuţie şi îţi 
închipui că eşti cineva în această privinţă, să nu trecem sub 
tăcere nici acest aspect, ca să-ţi dai seama unde te găseşti. într- 
adevăr, dacă vei voi să cuprinzi bogăţiile lacedemonienilor, ai să 
afli că averile de acolo covirşesc cu mult pe cele ale noastre. 
Pămiîntul pe care-l stăpinesc la ei acasă şi în Messenia este 
pentru oricine neîntrecut ca întindere şi rodnicie faţă de al 
nostru; la fel, dacă iei în consideraţie cîţi sclavi posedă ei — 
printre care şi iloţii —, cîte herghelii şi cîte turme păşunează în 
Messenia. Dar să lăsăm la o parte toate acestea şi să spunem că 
aur şi bănet cît se află numai în Lacedemonia nu găseşti în toată 
Elada; într-adevăr, de mai multe generaţii încoace, într-acolo se 
scurge avuţia, din toate părţile elenilor, iar adesea şi de la 
barbari, dar de acolo nu mai iese nimic încît, la fel cum vulpea i- 
a spus leului, în fabula lui Esop, urmele banilor care intră în 
Lacedemonia se văd desluşit ducînd într-acolo, dar urmele celor 
care ies de acolo nu le-ar mai putea vedea nimeni; aşadar, este 
bine de ştiut că şi prin aurul şi banii de care dispun, 
lacedemonienii sînt cei mai bogaţi dintre eleni, iar cel mai bogat 
în rîndul lor este chiar regele; aceasta, din pricină că dintre 
toate prăzile băneşti, cele mai mari şi mai numeroase revin 
regilor, dar şi din pricină că birul regal pe care lacedemonienii îl 
dau celor ce domnesc la ei nu este deloc neglijabil. Dar dacă 
bogăţiile lacedemonienilor sînt mari faţă de cele ale altor eleni, 
de nu înseamnă nimic în comparaţie cu cele ale persanilor şi ale 
regelui acestora. într-adevăr, am auzit cîndva un om demn de 
încredere, dintre cei ce au ajuns pînă la rege, cum povestea că a 
străbătut o ţară rodnică şi întinsă, cale de aproape o zi, ţară pe 
care localnicii o numeau „Briul reginei"; mai este şi o alta, care 
se cheamă „Vălul", precum sînt multe alte locuri frumoase şi 


mănoase, hărăzite pentru podoabele reginei şi purtînd numele 
fiecărei podoabe în parte. Încît, eu unul îmi închipui că dacă lui 
Amestris, mama Marelui Rege şi soaţa lui Xerxes, i s-ar spune : 
„Împotriva fiului tău arc de gînd să se ridice fiul Dinomachei, a 
cărei diademă valorează pare-se cincizeci de mine52, dacă nu 
chiar mai puţin, iar însuşi acest fiu abia dacă stăpîneşte pămînt 
în Erchia ceva mai puţin de trei sute pietre'53 — îmi închipui, 
zic, că ea s-ar întreba uimită pe ce se bizuie Alcibiade acesta 
cînd vrea să se măsoare cu Artoxerxes, şi ar spune că acest 
bărbat nu se bizuie pe nimic altceva decit pe pregătirea şi 
priceperea sa; căci acestea sînt singurele bunuri de preţ la eleni. 
lar dacă ar mai afla că Alcibiade nutreşte aceste gînduri în clipa 
de faţă cînd, în primul rînd, n-a împlinit nici douăzeci de ani, în 
al doilea rînd este cu totul necultivat şi cînd, pe deasupra, dacă 
cel care-l îndrăgeşte îi spune că înainte să purceadă a-l înfrunta 
pe rege, ar trebui să înveţe, el nici nu vrea să audă, ci afirmă că 
îi ajunge să fie aşa cum e — cred, cum ziceam, că ea s-ar mira şi 
ar întreba: „atunci pe ce s-o fi bizuind tinerelul?". lar dacă i-am 
spune că se bizuie pe frumuseţea, pe statura, pe neamul şi 
bogăţia, precum şi pe înzestrările înnăscute ale sufletului său, 
ca ar socoti, Alcibiade, că sîntem nebuni de-a binelea, gîndindu- 
se la toate însuşirile de acest fel de care se bucură oamenii lor. 
Eu cred că şi Lampido, fiica lui Leutychides, soaţa lui 
Archidamos şi mama lui Agis54, care cu toţii au fost regi, s-ar 
mira la rîndul ei, gindindu-se ia toate însuşirile lor, dacă ar afla 
că aşa puţin educat cum eşti ai de gînd să te masori cu fiul ei. Şi 
oare nu ţi se parc ruşinos ca femeile duşmanilor să ştie mai bine 
cum trebuie să fim înzestrați spre a-i putea înfrunta şi să ne 
judece mai bine decit ne judecăm noi înşine? Ci, fericitule, 
încrezîndu-te mie şi inscripţiei de la Delfi — cunoaşte-te pe tine 
însuţi! — fiindcă aceştia de care ţi-am vorbit sînt potrivnicii tăi, 
şi nu cei pe care ţi-i închipui ; pe primii nu-i vom birui în alt chip 
decit prin pregătire şi iscusinţă. Neaviînd parte de acestea, nici 
de faimă nu vei avea parte la eleni şi la barbari, faimă pe 

care, cred eu, o rivneşti cum nimeni altul n-a rîvnit ceva. 

ALCIBIADE Dar ce îngrijire trebuie avută în vedere, poţi să-mi 
arăţi, Socrate?55 Fiindcă, în rest, mi se pare că ai dreptate întru 
totul. 

SOCRATE Pot; totuşi, împreună să ne sfătuim în ce fel am 
putea ajunge cît mai desăvirşiţi. într-adevăr, spunînd că trebuie 


să ne cultivăm, nu mă refer numai la tine pe cînd la mine nu; 
doar eu nu mă deosebesc de tine decit într-o singură privinţă. 

ALCIBIADE Anume în care? 

SOCRATE în aceea că tutorele meu este mai presus şi mai 
înţelept decît Pericle al tău. 

ALCIBIADE Cine este dînsul, Socrate? 

SOCRATE Un Zeu, Alcibiade, acelaşi care nu mi-a îngăduit 
pînă în ziua de astăzi să-ţi vorbesc56; şi tot credinţa în el mă 
face să-ţi spun că numai datorită mie şi nimănui altcuiva vei 
ajunge la slavă57. 

ALCIBIADE Glumeşti, Socrate! 

SOCRATE Se poate ; dar în orice caz, nu greşesc spunînd că 
trebuie să ne îngrijim de noi înşine, cum de altfel toţi oamenii, 
dar noi amîndoi cu atît mai mult. 

ALCIBIADE în privinţa mea, nu greşeşti. 

SOCRATE Dar nici în privinţa mea. 

ALCIBIADE Atunci, ce-i de făcut? 

SOCRATE Să nu şovăim şi să nu dăm înapoi, prietene. 

ALCIBIADE într-adevăr, nu se cade, Socrate! 

SOCRATE De bună seamă; dar să cercetăm împreună cum 
stau lucrurile. la spune-mi: nu afirmam noi că năzuim să 
ajungem cît mai desăvirşiţi? Nu-i aşa? 

ALCIBIADE Da. 

SOCRATE Desăvirşiţi întru care virtute?58 

ALCIBIADE Evident, întru virtutea pe care o au oamenii 
vrednici. 

SOCRATE Vrednici întru ce? 

ALCIBIADE Evident, vrednici întru a împlini treburile lor. 

SOCRATE Ce fel de treburi? Legate de călărie? 

ALCIBIADE Desigur că nu. 

SOCRATE ... Pentru că atunci ar merge la cei care se pricep la 
cai. ALCIBIADE Da. 

SOCRATE Sau te referi la treburile corăbierilor? ALCIBIADE 
Nu. 

SOCRATE Căci atunci am merge să ne adresăm corăbierilor. 
ALCIBIADE Da. 

SOCRATE Ce fel de treburi, aşadar? Şi cine le împlinesc? 
ALCIBIADE Le împlinesc atenienii cei frumoşi şi buni. SOCRATE 
Prin „frumoşi şi buni" ai în vedere oamenii pricepuţi, sau pe cei 
nepricepuţi? ALCIBIADE Pe cei pricepuţi. SOCRATE Dar un om 


priceput nu este el şi bun? ALCIBIADE Ba da. 

SOCRATE lar cel nepriceput, nu este şi rău? ALCIBIADE Cum 
să nu! 

SOCRATE Ei bine, cizmarul nu este priceput la croitul 
încălțămintei? 

ALCIBIADE De bună seamă. 

SOCRATE Aşadar, este bun în această privinţă? ALCIBIADE 
Este bun. 

SOCRATE Dar cînd este vorba de croitul hainelor, cizmarul nu 
se dovedeşte nepriceput? ALCIBIADE Ba da. 

SOCRATE Este deci rău în această privinţă? ALCIBIADE Da. 

SOCRATE Reiese atunci, din chiar argumentarea noastră, că 
unul şi acelaşi ins este şi rău şi bun. ALCIBIADE Aşa s-ar părea. 

SOCRATE Nu cumva afirmi că oamenii buni sînt şi răi? 
ALCIBIADE Desigur că nu. 

SOCRATE Dar atunci pe cine îi califici drept buni? ALCIBIADE 
Eu unul, pe cei în măsură să poruncească în cetate. 

SOCRATE Cui să poruncească? Doar nu cailor! ALCIBIADE De 
bună seamă că nu. SOCRATE Ci să poruncească oamenilor? 
ALCIBIADE Da. 

SOCRATE Oare oamenilor suferinzi? 

ALCIBIADE Nu. 

SOCRATE Oare celor care călătoresc pe mare? 

ALCIBIADE Răspund că nu. 

SOCRATE Ori secerătorilor? 

ALCIBIADE Nu. 

SOCRATE Dar atunci poruncesc ei oamenilor care nu fac 
nimic, sau celor ce fac un lucru? 

ALCIBIADE Pe cei ce fac un lucru îi am în vedere. 

SOCRATE Ce anume fac? încearcă să-mi arăţi şi mie. 

ALCIBIADE Ei bine, îi am în vedere pe cei care au de-a face 
unii cu alţii şi totodată se slujesc unii de alţii, aşa cum noi toţi 
obişnuim a trăi în sînul statelor. 

SOCRATE Prin urmare, ai în vedere pe cei ce comandă 
oamenilor care la rîndu-le se slujesc de alţi oameni? 

ALCIBIADE Da. 

SOCRATE Să fie vorba despre ordinele de dat 
supraveghetorilor care îi mînă pe vislaşi? 

ALCIBIADE Bineînţeles că nu. 

SOCRATE Căci virtutea aceasta ţine de arta cîrmaciului. 


ALCIBIADE Da. 

SOCRATE Dar ai cumva în vedere conducerea flautiştilor care 
la rîndu-le dirijează cîntul şi se slujesc de coreuţi? 

ALCIBIADE Bineînţeles că nu. 

SOCRATE Căci de această dată este pusă în joc arta 
conducătorului de cor; nu-i aşa? 

ALCIBIADE De bună seamă. 

SOCRATE Dar atunci ce înţelegi prin putinţa de a porunci 
oamenilor care se slujesc de alţi oameni? 

ALCIBIADE în ce mă priveşte, am în vedere cîrmuirea celor ce 
iau parte la comunitatea politică59, a acelora care conlucrează 
în cadrul cetăţii. 

SOCRATE Ce artă este deci aceasta? Bunăoară, dacă te-aş 
întreba din nou, în legătură cu cele discutate adineauri, ce artă 
ne învaţă să-i conducem pe corăbierii părtaşi la navigaţie, ce mi- 
ai răspunde? 

ALCIBIADE Arta cîrmaciului60. 

SOCRATE Dar pe cei despre care spuneam adineauri că iau 
parte la cor, ce pricepere ne face să-i conducem? 

ALCIBIADE Cea pe care ai menţionat-o adineauri, a 
conducătorului de cor6l. 

SOCRATE Dar cînd e vorba de conducerea celor ce iau parte 
la comunitatea politică, ştiinţa respectivă cum o vei numi? 

ALCIBIADE O voi numi ştiinţa bunei îndrumări, Socrate. 

SOCRATE Cum aşa? Oare arta cîrmaciului ţi se pare una a 
relei îndrumări? 

ALCIBIADE Desigur că nu. 

SOCRATE Ci tot a bunei îndrumări este şi ea, nu-i aşa? 

ALCIBIADE Cred şi eu, în ce priveşte cel puţin ocrotirea celor 
ce călătoresc pe marc. 

SOCRATE Bine spui. Dar acea bună îndrumare de care 
vorbeşti, oare ce urmăreşte? 

ALCIBIADE Urmăreşte cît mai buna diriguire şi ocrotire a 
statului. 

SOCRATE Dar pentru ca statul să fie diriguit şi ocrotit cît mai 
bine, ce anume trebuie să fie de faţă, şi ce anume să lipsească? 
Spre pildă, dacă m-ai întreba : „ce anume trebuie să fie de faţă 
şi ce să lipsească, spre a fi corpul nostru diriguit şi ocrotit cît mai 
bine?", eu ţi-aş răspunde că se cade să fie de faţă sănătatea, iar 
boala nu. Tu nu eşti de aceeaşi părere? 


ALCIBIADE Ba da. 

SOCRATE Şi dacă m-ai întreba iarăşi: „printr-a cui prezenţă se 
află ochii în starea mai bună?", eu ţi-aş răspunde : printr-a 
vederii, şi orbirea să lipsească. lar în privinţa urechilor, aş spune 
să lipsească surzenia şi să fie de faţă auzul, — atunci se află 
urechile în stare mai bună şi sînt mai bine îngrijite. 

ALCIBIADE Ai dreptate. 

SOCRATE Dar în cazul statului? Care lucru trebuie să apară şi 
care să dispară pentru ca statul să devină mai bun şi să fie slujit 
şi cîrmuit mai bine? 

ALCIBIADE După părerea mea, Socrate, aceasta se întîmplă 
cînd între toţi domneşte prietenia62, iar ura şi dezbinarea 
dispar. 

SOCRATE Prin prietenie înţelegi cumva acordul, sau 
dezacordul? 

ALCIBIADE Acordul. 

SOCRATE Ce artă face oare ca statele să fie de acord între 
ele în orice chestiune legată de număr? 

ALCIBIADE Aritmetica. 

SOCRATE Nu tot datorită acesteia ajung să fie de acord între 
ei şi simplii particulari? 

ALCIBIADE Ba da. 

SOCRATE Şi nu tot aritmetica face ca fiecare ins în parte să 
fie în acord cu sine însuşi? 

ALCIBIADE Ba da. 

SOCRATE Dar ce artă face ca fiecare ins în parte să fie în 
acord cu sine însuşi cînd e vorba de a şti ce este mai lung: 
stîinjenul sau cotul?83 Oare nu arta măsurării? 

ALCIBIADE Cum să nu. 

SOCRATE Şi nu aceeaşi artă pune de acord între ele 
persoanele particulare, precum şi statele? 

ALCIBIADE Ba da. 

SOCRATE lar în privinţa greutăților lucrurile nu se petrec la 
fel? 

ALCIBIADE Aşa zic. 

SOCRATE Dar ce este de fapt acordul acela despre care 
vorbeşti, asupra căror lucruri poartă el şi ce artă ni-l asigură? O 
aceeaşi artă este pusă oare în joc în cazul statului şi al 
individului, cînd e vorba de tine însuţi şi e vorba de un altul? 

ALCIBIADE Pesemne că da. 


SOCRATE Atunci care este această artă? Nu pregeta a 
răspunde, ci străduieşte-te să-mi spui. 

ALCIBIADE Eu cred că este vorba despre acea iubire şi 
armonie care îl pun în acord pe un fiu cu părinţii săi iubitori, pe 
frate cu frate, precum şi soţie cu bărbat. 

SOCRATE Eşti de părere, Alcibiade, că bărbatul cu soţia s-ar 
putea pune de acord privitor la torsul lînii, el nepriceput fiind iar 
dînsa pricepîndu-se? 

ALCIBIADE Fireşte că nu. 

SOCRATE Dar nici măcar nu e necesar, întrucît această 
îndeletnicire este a femeilor. 

ALCIBIADE Aşa e. 

SOCRATE Dar privitor la arta oşteanului, pe care ea n-a 
deprins-o, femeia s-ar putea armoniza cu soţul ei? 

ALCIBIADE Nu, desigur. 

SOCRATE De astădată, vei spune pesemne că aceasta este o 
specialitate bărbătească. 

ALCIBIADE Asta şi spun. 

SOCRATE Prin urmare, după cuvintul tău, unele rosturi sînt 
ale femeii, altele însă ale bărbatului. 

ALCIBIADE Cum să nu. 

SOCRATE Prin urmare, nu tocmai pe ele se reazemă acordul 
dintre soţi. 

ALCIBIADE Nu. 

SOCRATE Şi, în consecinţă, nici prietenia, de vreme ce prin 
prietenie înţelegeam acest acord. 

ALCIBIADE Este evident că nu. 

SOCRATE în consecinţă, nu întrucît femeile îşi văd de 
rosturile lor proprii sînt ele îndrăgite de către soţi. 

ALCIBIADE S-ar părea că nu. 

SOCRATE Ca atare, nici bărbaţii nu sînt îndrăgiţi de către 
soaţele lor întrucît îşi văd de propriile lor rosturi. 

ALCIBIADE Nu. 

SOCRATE Dar, la rîndul lor, cetăţile nu sînt bine diriguite 
tocmai atunci cînd fiecare îşi vede de rosturile sale? 

ALCIBIADE Sînt convins de aceasta, Socrate. 

SOCRATE Ce spui? Tocmai cînd lipseşte acea prietenie a cărei 
ivire şi numai ea — cum afirmam — face ca cetăţile să fie bine 
diriguite? 

ALCIBIADE Dar mi se pare că prietenia ia fiinţă în sînul lor 


tocmai mulţumită faptului că fiecare îşi vede de rosturile sale. 

SOCRATE înainte cel puţin nu erai tot de această părere; în 
momentul de faţă însă, cum vezi tu că stau lucrurile? Oare 
prietenia apare cînd nu apare acordul? Ori încape acord în 
privinţa unor lucruri pe care unii le ştiu iar alţii nu? 

ALCIBIADE Cu neputinţă. 

SOCRATE Dar cînd toţi îşi văd de rosturile lor, urmează ei 
calea dreptăţii sau a nedreptăţii? 

ALCIBIADE Urmează calea dreptăţii. Cum s-ar putea altfel? 

SOCRATE lar cînd cetăţenii urmează înăuntrul unui stat calea 
dreptăţii oare nu se încheagă între ei o prietenie? 

ALCIBIADE Ai dreptate, lucrul acesta mi se pare de asemenea 
necesar. 

SOCRATE Atunci cum defineşti această prietenie sau cădere 
de acord, în vederea căreia se cuvine să fim huni cunoscători şi 
buni îndrumători, spre a deveni oameni buni? Eu unul nu sînt în 
stare să pricep nici ce este ea şi nici la cine o afli; în adevăr, din 
vorbele tale reiese cînd că e, cînd că nu e de găsit la unii şi 
aceiaşi oameni. 

ALCIBIADE în numele zeilor, Socrate, nici eu nu mai ştiu ce 
vorbesc şi tare mă tem că de mult îmi ascundeam mie însumi că 
sînt de deplins. 

SOCRATE N-ai voie să te descurajezi! Dacă resimţeai aceasta 
pe la cincizeci de ani, ţi-ar fi fost anevoie să te mai îngrijeşti de 
tine însuţi; vîrsta ta de acum este însă tocmai cea potrivită spre 
a-ţi da seama de felul cum stau lucrurile. 

ALCIBIADE lar dacă îmi dau seama, ce e de făcut, Socrate? 

c 

SOCRATE Să răspunzi la întrebări, Alcibiade, căci aşa făcînd 
— dacă e cazul să dai crezare întrucitva şi prevestirii mele —, 
amîndoi cu voia Zeului, vom deveni mai buni. 

ALCIBIADE Aşa va fi, întrucît voi răspunde. 

SOCRATE Prea bine! Spune-mi deci ce înseamnă îngrijirea de 
sine însuşi, ca nu cumva să ne amăgim şi, cum se întîmplă 
adesea, să ne închipuim doar că ne îngrijim de noi. Aşadar, cînd 
se îngrijeşte omul chiar de sine? Oare îngrijindu-se de cele ce-i 
aparţin se îngrijeşte el şi de sine? 

ALCIBIADE Mie, cel puţin, aşa îmi pare. 

SOCRATE Dar cînd un om se îngrijeşte de picioarele sale? 
Oare cînd se îngrijeşte de cele ce aparţin picioarelor sale? 


ALCIBIADE Nu pricep. 

SOCRATE Nu admiţi că există ceva ce aparţine miîinii? Spre 
pildă, ai putea afirma că inelul ţine de altceva din om decit de 
deget? 

ALCIBIADE Fireşte că nu. 

SOCRATE lar încălţămintea nu e a piciorului, în acelaşi fel? 

ALCIBIADE Ba da. 

SOCRATE lar veşmintele şi vălurile nu aparţin, în acelaşi chip, 
restului corpului? 

ALCIBIADE Ba da. 

SOCRATE Dar atunci cînd ne îngrijim de încălţăminte, ne 
îngrijim şi de picioare? 

ALCIBIADE Nu prea înţeleg, Socrate. 

SOCRATE Cum aşa, Alcibiade? Nu vorbeşti şi tu de ceva ce se 
cheamă buna îngrijire a unui anumit lucru? 

ALCIBIADE Cum să nu! 

SOCRATE însă cînd cineva face un anumit lucru cît mai bine, 
nu numeşti aceasta o bună îngrijire? 

ALCIBIADE Ba da! 

SOCRATE însă ce meşteşug produce cit mai bine 
încălţămintea? 

ALCIBIADE Cizmăria. 

SOCRATE Prin mijlocirea cizmăriei ne îngrijim aşadar de 
încălţăminte? 

ALCIBIADE Da. 

SOCRATE Dar de picior ne îngrijim tot prin mijlocirea 
cizmăriei? Sau prin mijlocirea a ceea ce aduce picioarele la o 
stare mai bună? 

ALCIBIADE Prin mijlocirea aceleia din urmă. 

SOCRATE Dar tot arta aceea este aducătoare de mai bine şi 
pentru restul corpului; nu-i aşa? 

ALCIBIADE Cred şi eu! 

SOCRATE Nu este ea gimnastica? 

ALCIBIADE De bună seamă. 

SOCRATE Aşadar, prin mijlocirea gimnasticii noi ne îngrijim 
de picior, iar prin mijlocirea cizmăriei de cele ce aparţin 
piciorului? 

ALCIBIADE întocmai. 

SOCRATE Tot astfel, prin mijlocirea gimnasticii ne îngrijim de 
corp, iar prin mijlocirea țesutului şi a celorlalte îndeletniciri — de 


bunuri cc aparţin corpului. Nu-i aşa? 

ALCIBIADE întru totul. 

SOCRATE Prin urinare, una este iscusinţa prin care ne îngrijim 
de fiecare lucru în sine, şi alta — iscusinţa prin care ne îngrijim 
de tot ce aparţine acelui lucru. 

ALCIBIADE Pare evident. 

SOCRATE îngrijindu-te de cele ce-ţi aparţin, te îngrijeşti, prin 
urmare, şi de tine însuţi? 

ALCIBIADE Nicidecum. 

SOCRATE Precum s-ar părea deci, arta prin care cineva se 
poate îngriji de sine însuşi nu e una şi aceeaşi cu arta ce are în 
grijă numai cele ce îi aparţin lui. 

ALCIBIADE Pare evident. 

SOCRATE Spune-mi însă: în ce fel ne-am putea îngriji de noi 
înşine? 

ALCIBIADE N-am ce să spun. 

SOCRATE Dar cel puţin am căzut de acord că nu în felul în 
care facem ca un oarecare lucru de-al nostru să se afle într-o cît 
mai bună stare, ci în felul în care noi înşine ne facem mai buni. 

ALCIBIADE E adevărat ce spui. 

SOCRATE Dar am ajunge să ştim care este meşteşugul 
făuririi unei încălţăminţi mai bune, dacă nu am avea cunoştinţă 
de încălţăminte însăşi? 

ALCIBIADE Cu neputinţă. 

SOCRATE Tot aşa, n-am ajunge să ştim ce artă este făuritoare 
de inele cît mai bune, dacă n-am şti ce este un inel. 

ALCIBIADE Adevărat. 

SOCRATE în acest caz: am putea şti ce artă ne face mai buni 
în sine, dacă nu ştim ce sîntem noi înşine? 

ALCIBIADE Cu neputinţă. 

SOCRATE Dar oare uşor îţi cade a te cunoaşte pe tine însuţi, 
iar cel ce a înscris acest îndemn pe frontispiciul templului de la 
Pytho era un om de rînd, sau trudnică este această cunoaştere 
şi nu stă la îndemiîna oricui? 

ALCIBIADE Eu, Socrate, de multe ori am găsit că stă la 
îndemiîna oricui, iar de multe ori că este nespus de anevoioasă. 

SOCRATE Dar, Alcibiade, fie că este lesnicioasă această 
cunoaştere, fie că nu, în ce ne priveşte, lucrurile stau după cum 
urmează: cunoscînd acel lucru am cunoaşte degrabă îngrijirea 
pe care trebuie să ne-o acordăm nouă înşine, iar necunoscîndu-l 


nu am putea să ne îngrijim de noi. 

ALCIBIADE Aşa este. 

SOCRATE Spune-mi deci în ce chip ar putea fi aflat însuşi 
acest lucru. Pentru că astfel vom descoperi imediat ce sîntem 
noi înşine; iar cît timp sîntem în necunoaşterea sa ne-ar fi cu 
neputinţă. 

ALCIBIADE E drept ce spui. 

SOCRATE Atunci ia aminte, în numele Zeului: Cu cine discuţi 
acum? Oare nu cu mine? 

ALCIBIADE Ba da. 

SOCRATE lar eu discut cu tine? 

ALCIBIADE Cu mine. 

SOCRATE Nu Socrate este cel ce vorbeşte? 

ALCIBIADE Desigur. 

SOCRATE lar Alcibiade, cel ce ascultă? 

ALCIBIADE Da. 

SOCRATE Dar nu vorbeşte Socrate punînd în joc cuvîntul? 

ALCIBIADE Şi dacă? 

SOCRATE Recunoşti însă că a vorbi şi a te folosi de cuvînt 
este cumva acelaşi lucru. 

ALCIBIADE De bună seamă. 

SOCRATE Cel ce se foloseşte şi ceea ce este folosit nu sînt 
însă lucruri deosebite? 

ALCIBIADE în ce sens? 

SOCRATE De pildă, cizmarul croieşte ajutindu-se de cuţit, 
sulă şi alte unelte. 

ALCIBIADE Aşa e. 

SOCRATE Prin urmare cel care croieşte şi se foloseşte de 
ceva se deosebeşte de lucrurile folosite de el atunci cînd 
croieşte? 

ALCIBIADE Cum să nu. 

SOCRATE Oare nu tot aşa, cele prin care un citharist ajunge 
atunci să cînte se vor fi deosebind de citharistul însuşi? 

ALCIBIADE Desigur. 

SOCRATE Tocmai aceasta întrebam adineauri: dacă cel ce 
foloseşte şi ceea ce este folosit par să se deosebească 
întotdeauna. 

ALCIBIADE Par să se deosebească. 

SOCRATE Dar atunci, ce să spunem despre cizmar? 
Meştereşte el numai cu sculele sale, sau şi cu miinile sale? 


ALCIBIADE Şi cu mîinile sale. 

SOCRATE Le foloseşte aşadar şi pe ele? 

ALCIBIADE Da. 

SOCRATE Dar nu se foloseşte şi de ochii săi atunci cînd 
croieşte? 

ALCIBIADE Ba da. 

SOCRATE Şi n-am admis că cel ce foloseşte se deosebeşte de 
cele folosite? 

ALCIBIADE Da. 

SOCRATE Cizmarul şi citharistul sînt deci altceva decit mîinile 
şi ochii cu care ei lucrează? 

ALCIBIADE Evident. 

SOCRATE Şi omul, nu se foloseşte el de întregul său corp? 

ALCIBIADE Desigur. 

SOCRATE Dar cel ce foloseşte şi lucrurile de care se foloseşte 
nu se deosebeau? 

ALCIBIADE Ba da. 

SOCRATE Vasăzică, omul este altceva decit propriul său 
corp? 

ALCIBIADE S-ar părea. 

SOCRATE Atunci ce este omul? 

ALCIBIADE Nu ştiu să spun. 

SOCRATE Dar cel puţin ştii că este cel ce are în folosinţă 
corpul. 

ALCIBIADE Aşa e. 

SOCRATE însă se foloseşte de corp altul decit sufletul? 

ALCIBIADE Nu altul. 

SOCRATE Diriguindu-l, aşadar? 

ALCIBIADE Da. 

SOCRATE în orice caz, cred că nimeni nu contestă încă un 
lucru. 

ALCIBIADE Ce lucru? 

SOCRATE Că omul este una din acestea trei. 

ALCIBIADE Care anume? 

SOCRATE Sufletul, corpul sau, în sfîrşit, întrunirea lor, adică 
întregul. 

ALCIBIADE Cum să nu! 

SOCRATE însă am admis tocmai că omul este cel ce comandă 
corpului. 

ALCIBIADE Am admis. 


SOCRATE Dar oare însuşi corpul îşi comandă sieşi? 

ALCIBIADE Nicidecum. 

SOCRATE într-adevăr, spuneam că el este cel diriguit. 

ALCIBIADE Da. 

SOCRATE Deci efectiv nu el ar fi ceea ce căutăm. 

ALCIBIADE S-ar părea că nu. 

SOCRATE Nu cumva întregul ce rezultă din întrunire 
diriguieşte corpul, şi tocmai el va fi fiind omul? 

ALCIBIADE S-ar putea, desigur. 

SOCRATE Cituşi de puţin! într-adevăr, dacă nu diriguieşte una 
din părţi, nu e cu putinţă în nici un chip ca diriguitor să fie 
întregul. 

ALCIBIADE Ai dreptate. 

SOCRATE Întrucît însă omul nu este nici numai corp şi nici 
întrunire laolaltă, nu mai rămîne, cred eu, decît ca omul însuşi 
să nu fie nimic; sau, dacă totuşi este ceva, să rezulte cum că nu 
e altceva decit suflet. 

ALCIBIADE Aşa e, întru totul. 

SOCRATE E nevoie să ţi se dovedească mai limpede că omul 
este numai suflet? 

ALCIBIADE Ba, pe Zeus, demonstraţia mi se pare 
îndestulătoare ! 

SOCRATE Pentru noi este suficientă, ca potrivindu-se, chiar 
dacă nu este prea riguroasă; lucrul acesta îl vom cunoaşte sigur 
abia cînd vom descoperi ceea ce acum am lăsat la o parte, 
fiindcă ar fi cerut o cercetare anevoioasă. 

ALCIBIADE Despre ce anume este vorba? 

SOCRATE Despre ceea ce s-a spus adineauri cam tot în felul 
acesta: că mai întîi trebuie cercetat lucrul în el însuşi64. Acum 
însă, în locul lucrului însuşi am cercetat ce este fiecare element 
în parte, şi poate că aceasta este de ajuns; într-adevăr, va trebui 
să recunoaştem că nimic nu este mai presus în noi înşine, decit 
sufletul. 

ALCIBIADE Nimic, desigur. 

SOCRATE Vasăzică avem un bun temei să considerăm că 
amindoi ne împărtăşim unul de la altul, suflet de la suflet, 
folosind cuvintele. 

ALCIBIADE De bună seamă. 

SOCRATE Dar tocmai aceasta era ceea ce îţi spuneam 
înainte: că Socrate îi grăieşte lui Alcibiade, folosindu-se de 


cuvinte şi adresîndu-se nu chipului tău, cum s-ar părea, ci lui 
Alcibiade însuşi, adică sufletului tău. 

ALCIBIADE Aceasta este şi părerea mea. 

SOCRATE Aşadar, cel ce porunceşte: „cunoaşte-te pe tine 
însuţi" — sufletul ne îndeamnă să ni-l cunoaştem. 

ALCIBIADE S-ar părea. 

SOCRATE Cel ce ia cunoştinţă, vasăzică, de ceva de ordin 
corporal, a cunoscut ceva de-al său, însă nu pe sine însuşi. 

ALCIBIADE întocmai. 

SOCRATE Aşadar, medicul nu se cunoaşte pe sine în măsura 
în care este medic, şi tot astfel nici gimnastul, în măsura în care 
este gimnast. 

ALCIBIADE Aşa se pare. 

SOCRATE lar plugarii şi ceilalţi meşteşugari mai au mult pînă 
să ajungă a se cunoaşte pe ei înşişi. Aceştia nici măcar cele ce 
le aparţin nu şi le cunosc, pe cît se pare, ci, potrivit 
meşteşugurilor pe care le exercită, sînt încă şi mai departe de 
cele proprii; în adevăr, ei cunosc cele corporale şi care slujesc la 
îngrijirea corpului. 

ALCIBIADE Ai dreptate. 

SOCRATE Vasăzică, dacă înţelepciunea stă în a te cunoaşte 
pe tine însuţi, nici unul dintre cei pomeniţi nu este înţelept 
potrivit îndeletnicirii sale. 

ALCIBIADE Şi eu cred că nu este. 

SOCRATE Dar tocmai de aceea sînt considerate aceste 
îndeletniciri a fi de rînd şi nevrednice să fie deprinse de omul 
superior. 

ALCIBIADE De bună seamă. 

SOCRATE Aşadar, încă o dată, cel ce îşi cultivă statornic 
corpul, de ceva de-al lui se îngrijeşte, dar nu de sine însuşi. 

ALCIBIADE Se poate. 

SOCRATE Dar cel care are grijă de avuţii nu se îngrijeşte nici 
de sine însuşi, nici de cele ale sale, ci se află încă şi mai departe 
de ele. 

ALCIBIADE Aceasta este şi părerea mea. 

SOCRATE Astfel, agonisitorul de bogății nu-şi mai vede nici 
măcar de cele ale sale. 

ALCIBIADE E adevărat. 

SOCRATE Aşadar, dacă cineva s-a îndrăgostit de corpul lui 
Alcibiade, nu pe Alcibiade însuşi l-a îndrăgit, ci [pe] unul din 


bunurile lui Alcibiade. 

ALCIBIADE Ai dreptate. 

SOCRATE Cine te-a îndrăgit pe tine, iubeşte însă sufletul tău? 

ALCIBIADE Rezultă cu necesitate din discuţia noastră. 

SOCRATE Oare cel ce-ţi îndrăgeşte corpul nu se depărtează 
de el, cînd nu mai e în floare? 

ALCIBIADE Se pare că da. 

SOCRATE însă cel ce-ţi îndrăgeşte sufletul nu se îndepărtează 
de acesta atita timp cît îl vede aspirînd spre mai bine. 

ALCIBIADE Cum e şi firesc! 

SOCRATE lată, eu sînt cel ce nu se depărtează de tine, ci 
rămîne atunci cînd trupul tău conteneşte a mai înflori şi ceilalţi 
te-au părăsit. 

ALCIBIADE Şi bine faci, Socrate; ci să nu te depărtezi. 

SOCRATE Străduieşte-te deci să fii cît mai frumos. 

ALCIBIADE Mă voi strădui. 

SOCRATE Prin urmare, iată cum se prezintă lucrurile în cazul 
tău: pe cit se pare, nu a existat şi nu există îndrăgostit de-al lui 
Alcibiade, fiul lui Clinias, în afară de unul singur, vrednic la 
rindu-i de a fi iubit — iar acela este Socrate, fiul lui Sophroniscos 
şi al Phainaretei. 

ALCIBIADE Aşa este. 

SOCRATE îmi spuneai că ţi-am luat-o numai cu puţin înainte 
cînd m-am adresat ţie, deoarece tu însuţi aveai de gind să mă 
întîmpini, dorind să afli cum se face că numai eu nu mă 
îndepărtez de tine. 

ALCIBIADE Aşa era, într-adevăr. 

SOCRATE Ei bine, motivul este că cu singur eram iubitor al 
tău, pe cînd toţi ceilalţi erau iubitorii unor bunuri de-ale tale; dar 
însuşirile tale se scutură de floare, pe cînd tu abia începi să 
înfloreşti. lar acum, dacă nu te vei lăsa smintit de poporul 
atenienilor şi nu te vei strica, eu nu te voi părăsi. Căci lucrul de 
care efectiv mă tem cel mai mult este ca nu cumva devenind 
prieten al poporului să te laşi 

smintit de el. în fapt, mulţi atenieni, şi nu de rînd, au păţit 
aceasta înaintea ta. Ce e drept, este „frumos la înfăţişare 
neamul mîndrului Erechteu"'65, dar se cuvine să-l priveşti în 
toată goliciunea lui; ia-ţi deci măsura de prevedere pe care ţi-o 
sugerez. 

ALCIBIADE Ce măsură? 


SOCRATE Pregăteşte-te mai întîi, norocosule, învaţă cele ce 
se cuvin învăţate şi fără de care să nu purcezi în viaţa politică, 
pentru ca, avînd antidotul cu tine, să fii ferit de vreun rău. 

ALCIBIADE Vorbele tale îmi par pline de miez, Socrate; caută 
să-mi desluşeşti însă în ce chip ne-am putea îngriji de noi înşine. 

SOCRATE La atita măcar a ajuns discuţia noastră de mai 
înainte: căzusem întrucîtva de acord cu privire la ceea ce 
sîntem, din teama ca nu cumva să ne înşelăm şi, fără a ne da 
seama, să avem grijă de altceva, nu de noi înşine. 

ALCIBIADE întocmai. 

SOCRATE lar după aceea am convenit că sufletul trebuie să 
ni-l îngrijim şi că la acesta trebuie să luăm aminte. 

ALCIBIADE Evident. 

SOCRATE Grija corpurilor şi a bogățiilor s-o lăsăm însă în 
seama altora. 

ALCIBIADE Neapărat. 

SOCRATE Dar în ce chip vom putea cunoaşte lucrul acesta cît 
mai lămurit? Se pare, într-adevăr, că dacă-l vom cunoaşte, ne 
vom cunoaşte pe noi înşine. în numele zeilor, oare să nu fi 
înţeles noi inscripţia aceea cu vorbe înțelepte de la Delfi, de 
care aminteam înainte? 

ALCIBIADE La ce te gindeşti, spunînd acestea, Socrate? 

SOCRATE îţi voi destăinui ce presupun eu că ne spune şi ne 
povăţuieşte această inscripţie. Se prea poate ca să nu găsim 
multe pilde pentru ea, afară doar dacă nu ne adresăm văzului. 

ALCIBIADE Ce vrei să spui? 

SOCRATE la gindeşte-te şi tu. Dacă inscripţia ar grăi ochiului 
nostru ca unui om, îndemniîndu-l: „Priveşte-te pe tine însuţi", — 
cum am putea tălmăci un atare sfat? 

Oare nu în sensul ca ochiul să privească spre acel lucru în 
care, dacă s-ar privi, s-ar putea vedea pe sine însuşi? 

ALCIBIADE Este vădit. SOCRATE Să reflectăm însă: încotro 
trebuie să privim spre a ne privi privirea şi pe noi înşine? 

ALCIBIADE Evident, Socrate, că trebuie să privim înspre 
oglindă sau vreun alt obiect de acelaşi fel. 

SOCRATE Aşa este. Dar ochiul prin mijlocirea căruia vedem, 
nu cuprinde el însuşi ceva asemănător? 

ALCIBIADE Ba da. 

SOCRATE Ai înţeles, aşadar, că înfăţişarea celui ce priveşte 
ochiul răsare în privirea opusă precum într-o oglindă, pe care o 


numim „pupilă"66, ca fiind modelul în mic al privitorului. 

ALCIBIADE E adevărat ce spui. 

SOCRATE în alt ochi, aşadar, privindu-se, şi aţintindu-se în ce 
are acesta mai bun şi îl ajută să vadă — iată cum se poate 
vedea ochiul pe sine însuşi. 

ALCIBIADE Este vădit. 

SOCRATE Dar dacă ar privi către o alta din părţile omului sau 
spre vreun alt lucru, nu către acela cu care se potriveşte a fi 
asemenea, nu se va vedea pe sine însuşi. 

ALCIBIADE E adevărat. 

SOCRATE Aşadar, spre a se vedea pe sine însuşi, către ochi 
se cade să privească ochiul şi către acel loc al său propriu în 
care este sădită virtutea ochiului; virtute care nu-i alta decit 
vederea, nu-i aşa? 

ALCIBIADE Aşa este. 

SOCRATE Dar atunci, iubite Alcibiade, dacă sufletul vrea să 
se cunoască pe sine, oare nu către suflet se cade a privi, şi nu 
mai cu seamă către acea aşezare a sa unde este sădită virtutea 
sufletului, înţelepciunea, precum şi către tot ce se potriveşte a fi 
asemenea lui? 

ALCIBIADE Aceasta e şi părerea mea, Socrate! 

[SOCRATE Dar ce poate fi mai divin în suflet decit aşezarea 
cunoaşterii şi cugetării? 

ALCIBIADE Nimic nu poate fi. 

SOCRATE Această parte a sufletului, aşadar, se aseamănă cu 
ceva divin, iar acel ce priveşte şi cunoaşte tot ce e divin 

într-însa — Zeul lăuntric şi cugetarea67 — se va cunoaşte 
astfel şi pe sine însuşi în cel mai înalt grad posibil. 

ALCIBIADE Este evident. 

SOCRATE Oare nu pentru că, aşa cum oglinzile sînt mai 
limpezi ca răsfringerea din adîncul ochiului, mai curate şi mai 
strălucitoare, tot astfel şi Zeul este mai curat şi mai strălucitor 
decit tot ce-i mai bun în sufletul nostru? 

ALCIBIADE Aşa s-ar părea, Socrate. 

SOCRATE Aşadar, aţintindu-ne spre Zeu, vom avea parte de 
cea mai aleasă oglindă a rosturilor omeneşti, întru a sufletului 
virtute, iar astfel ne vom vedea şi ne vom cunoaşte cît mai bine 
pe noi înşine. 

ALCIBIADE într-adevăr68 

SOCRATE Am admis, aşadar, că a te cunoaşte pe tine însuţi 


înseamnă înţelepciune? 

ALCIBIADE întru totul. 

SOCRATE In schimb, dacă pe noi înşine nu ne cunoaştem şi 
dacă sîntem lipsiţi de înţelepciune, mai putem oare cunoaşte 
cele ce ţin de noi, atît cele rele cît şi cele bune? 

ALCIBIADE Cum s-ar putea, Socrate? 

SOCRATE De bună seamă că şi ţie îţi pare cu neputinţă ca, 
necunoscîndu-l pe Alcibiade, cineva să ştie că cele ale lui 
Alcibiade sînt tocmai ale acestuia. 

ALCIBIADE Pe Zeus, e într-adevăr cu neputinţă! 

SOCRATE Atunci, tot aşa, ţi se va fi părînd cu neputinţă să 
cunoaştem cele proprii, dacă nu ne cunoaştem pe noi înşine? 

ALCIBIADE într-adevăr, cum ar fi cu putinţă? 

SOCRATE Dar dacă nu cunoaştem nici ce-i ai nostru cu atit 
mai puţin vom cunoaşte ceea ce ţine de ce este de-al nostru. 

ALCIBIADE Aşa reiese. 

SOCRATE Prin urmare, ne-am cam pripit adineauri cînd am 
admis că există oameni care pe sine înşişi nu se cunosc, dar îşi 
cunosc cele proprii, sau cele ce revin celor proprii. S-ar părea, în 
adevăr, că înţelegerea tuturor acestora — a ta însuţi, a celor ale 
tale şi a tot ce ţine de ale tale — cade în seama uneia şi 
aceleiaşi arte. 

ALCIBIADE Se poate. 

SOCRATE Potrivit însă celor spuse, cel ce nu-şi cunoaşte cele 
proprii n-ar putea cunoaşte nici pe cele ale altora. 

ALCIBIADE într-adevăr. 

SOCRATE Dar dacă nu cunoaşte pe cele ale altora, nu va 
cunoaşte nici rosturile cetăților. 

ALCIBIADE Neapărat. 

SOCRATE Un atare bărbat n-ar putea fi deci un om politic. 

ALCIBIADE Sigur că nu. 

SOCRATE Dar nici un administrator. 

ALCIBIADE Sigur că nu. 

SOCRATE Şi el singur nu va şti ce face. 

ALCIBIADE într-adevăr, nu va şti. 

SOCRATE Dar neştiutorul, nu va cădea în greşeală? 

ALCIBIADE De bună seamă. 

SOCRATE Greşind însă, nu se va purta el rău, atit în viaţa 
particulară cît şi în viaţa publică? 

ALCIBIADE Cum să nu. 


SOCRATE lar purtîndu-se rău, nu va fi nefericit? 

ALCIBIADE Nu încape vorbă. 

SOCRATE Dar aceia cu care el se poartă aşa? 

ALCIBIADE Şi aceia. 

SOCRATE Prin urmare nu poate fi fericit cineva decît dacă 
este chibzuit şi bun. 

ALCIBIADE Nu poate. 

SOCRATE Oamenii răi, aşadar, sînt nefericiţi. 

ALCIBIADE Nu încape discuţie. 

SOCRATE Aşadar, omul care a strîns bogății nu scapă nici el 
de nenorocire; scapă numai cel cuminte. 

ALCIBIADE Este evident. 

SOCRATE Aşadar, Alcibiade, nu de ziduri, nu de corăbii şi 
arsenale, nici de popor numeros şi pămiînturi întinse e nevoie 
pentru propăşirea cetăților, ci numai virtutea să nu lipsească. 

ALCIBIADE Chiar aşa este. 

SOCRATE Dacă vrei cu adevărat să te ocupi bine şi frumos de 
treburile statului, îngrijeşte-te să insufli virtute cetăţenilor. 

ALCIBIADE Cum altfel? 

SOCRATE Dar ar putea cineva să insufle ceea ce lui însuşi îi 
lipseşte? 

ALCIBIADE Chiar, cum ar putea? 

SOCRATE Se cade aşadar ca mai întîi virtutea s-o dobindeşti 
tu însuţi, sau s-o dobindească oricine altul, doritor să dispună şi 
să se îngrijească nu numai de sine însuşi şi de treburile sale 
particulare dar şi de cetate, precum şi de treburile cetăţii. 

ALCIBIADE Ai dreptate. 

SOCRATE Aşadar, nu îngăduinţa, nu dreptul de a lucra după 
bunul plac trebuie să le cauţi, pentru tine şi pentru cetate, ci 
dreptatea şi înţelepciunea69. 

ALCIBIADE Este evident. 

SOCRATE în adevăr, urmînd în faptele voastre calea dreptăţii 
şi înţelepciunii, veţi lucra, şi tu şi oraşul, pe placul Zeului. 

ALCIBIADE E şi firesc. 

SOCRATE Şi, totdeodată, cum spuneam înainte, veţi lucra cu 
ochiul aţintit la tot ce este divin şi plin de lumină70. 

ALCIBIADE Este vădit. 

SOCRATE Ci, privind într-acolo, vă veţi zări şi cunoaşte pe voi 
înşivă, precum şi tot binele vostru. 

ALCIBIADE Aşa este. 


SOCRATE Veţi lucra aşadar cum e drept şi prielnic. 

ALCIBIADE Aşa este. 

SOCRATE lar dacă veţi lucra astfel, voiesc a mă pune chezaş 
că veţi fi fericiţi. 

ALCIBIADE Şi vei fi un chezaş vrednic de toată încrederea ! 

SOCRATE Mergind însă pe calea nedreptăţii şi avînd ochiul 
aţintit la ceea ce n-are parte de Zeu şi lumină, veţi lucra, cum e 
şi firesc, în chip potrivnic, iar pe voi înşivă nu vă veţi cunoaşte. 

ALCIBIADE Aşa s-ar părea. 

SOCRATE Dar, iubite Alcibiade, aceluia care are puterea să 
facă orice, după bunul lui plac, minte însă neavind, ce e firesc să 
i se întîmple — fie că e vorba de un ins, ori de o cetate întreagă? 
Spre pildă, dacă un bolnav ar avea îngăduinţa să facă orice îi 
trece prin cap, fără să aibă vreo pricepere medicală, tiranizindu- 
se pe sine şi nelăsîndu-se domolit, care va fi urmarea? Nu se 
înţelege de la sine că îşi va distruge astfel trupul? 

ALCIBIADE Ai dreptate. 

SOCRATE Dar dacă un om lipsit de priceperea şi virtutea 
cîrmaciului ar avea îngăduinţa să facă tot ce crede de cuviinţă 
pe bordul unei corăbii, îţi dai seama ce s-ar întîmpla cu el şi cu 
tovarăşii săi de călătorie? 

ALCIBIADE îmi dau seama; s-ar prăpădi cu toţii. 

SOCRATE Deci tot aşa, în sînul unui stat, oricite răspunderi 
sau puteri ar avea cei lipsiţi de virtute, nu sînt sortiţi să facă 
răul? 

ALCIBIADE Neapărat. 

SOCRATE Prin urmare, nu puterea tiranică trebuie s-o cauţi, 
nobile Alcibiade, pentru tine sau pentru cetate, dacă vreţi să 
aveţi parte de fericire, ci virtutea. 

ALCIBIADE E adevărat ce spui. 

SOCRATE E mai bine, aşadar, nu numai pentru un copil, ci şi 
pentru un om în toată firea să se lase condus de către cel mai 
bun decît dînsul, decit să conducă el însuşi, dacă nu e înzestrat 
cu virtute. 

ALCIBIADE Este evident. 

SOCRATE Dar ceea ce este mai bun nu e oare şi mai frumos? 

ALCIBIADE Ba da. 

SOCRATE lar ceea ce are parte de mai multă frumuseţe nu 
trebuie pus mai presus? 

ALCIBIADE Cum să nu? 


SOCRATE Atunci se cuvine ca omul supus răului să fie sclav. 
E mai bine doar! 

ALCIBIADE Da. 

SOCRATE Căci lipsa de virtute se potriveşte unui sclav. 

ALCIBIADE Evident. 

SOCRATE lar virtutea este pe potriva omului liber. 

ALCIBIADE Da. 

SOCRATE Nu se cuvine aşadar să fugim, prietene, de sclavia 
aceea josnică? 

ALCIBIADE Hotărit, Socrate! 

SOCRATE Dar îţi dai tu seama de starea în care te afli acum? 
— Este ea demnă de un om liber, sau nu? 

ALCIBIADE Cred că îmi dau seama cit se poate de bine. 

SOCRATE Ştii tu însă în ce chip vei scăpa de starea în care te 
găseşti, o stare căreia nici nu-i vom spune pe nume, faţă cu un 
bărbat atit de falnic? 

ALCIBIADE Ştiu. 

SOCRATE în ce chip? 

ALCIBIADE De vei vrea tu, Socrate. 

SOCRATE N-ai vorbit cum se cuvine, Alcibiade. 

ALCIBIADE Dar cum se cuvine, Socrate? 

SOCRATE în felul acesta: de va fi vrerea Zeului. 

ALCIBIADE Asta şi spun. Dar pe deasupra mai spun că s-ar 
putea să ne schimbăm rolurile, Socrate, cu luînd rolul tău, iar tu 
pe al meu; începînd de astăzi, nu va fi chip să mă dezlipesc de 
tine, ci voi fi însoţitorul tău, aşa cum un pedagog îşi 
supraveghează copilul, iar cel însoţit ca un copil vei fi tu. 

SOCRATE Dacă este aşa, alesul meu prieten, iubirea mea nu 
se va deosebi cu nimic de cea a berzei, de vreme ce, insuflîndu- 
ţi o iubire înaripată, voi primi apoi de la ea alinare7l. 

ALCIBIADE Dar chiar aşa este, iar din această clipă voi începe 
să mă îngrijesc de rostul dreptăţii. 

SOCRATE Aş vrea să te văd stăruind; mă prinde însă o teamă 
grozavă — nu din neîncredere în firea ta, ci văzind puterea 
Cetăţii — ca nu cumva să nu ne biruiască ea, pe unul ca şi pe 
celălalt. 


NOTE 


1 Dialogul mai este numit şi „Primul Alcibiade" spre a-l 
deosebi de un alt dialog, de autenticitate incertă, avînd aceiaşi 
protagonişti şi purtînd denumirea de „Alcibiade secund". în 
ipoteza că acest al doilea dialog aparține lui Platon, el a fost 
scris totuşi înaintea „Primului Alcibiade", a cărui autenticitate — 
contestată cu decenii în urmă de unii filologi germani — nu mai 
suscită astăzi dubii. 

Specialiştii situează data scrierii acestui dialog la începutul 
secolului al IV-lea, în perioada şederii lui Platon la Megara, unde 
înflăcăratul discipol al lui Socrate se expatriase voluntar după 
moartea învățătorului (399). 

2 Subtitlul — care nu-i aparţine lui Platon însuşi — se 
referă la una din chestiunile dezbătute de Socrate: Ce este 
omul? (129 e) — şi care capătă răspunsul tipic idealist că omul 
„nu e altceva decît suflet" (130 c). 

3 Metoda maieutică, utilizată de Socrate, fiul moaşei 
Phainarete, constă în a „moşi" adevărul de la interlocutor, care, 
condus prin întrebări, abile, ajunge să dea răspuns unor 
chestiuni ale căror soluţii îi apăreau ca necunoscute. 

4 Alcibiade este fiul lui Clinias, aristocrat atenian din 
neamul Eupatrizilor; Clinias a căzut în bătălia de la Coroneea 
(446 î.e.n.) dintre Atena şi coaliția spartano-beoţiană, cînd fiul 
său avea patru ani. Fratele lui Alcibiade se numea de asemenea 
Clinias. 

5 După cum se ştie, „,„daimonul" despre care obişnuia' să 
vorbească Socrate — drept care acuzatorii săi au pretins la 
proces că Socrate nu respectă zeii cetăţii şi introduce totodată 
zei noi —, daimonul sau vocea lăuntrică exercita o acţiune pur 
negativă, oprindu-l pe Socrate de la anumite acte, fără a-l 
îndemna în schimb la vreunul. 

6 Trufia lui Alcibiade, trăsătură de caracter despre care 
vorbesc toţi autorii antici, s-a manifestat încă din copilăria 
acestuia; a se vedea, de exemplu, Plutarh, care relatează o serie 
de întîmplări în acest sens. 


7 Frumusețea şi farmecul personal al lui Alcibiade i-au 
impresionat pe contemporani şi, într-o lume în care aparenţa 
fizică era o valoare primordială, au contribuit în însemnată 
măsură la succesele politice repurtate de Alcibiade. 

8 Dinomacha, mama lui Alcibiade, se trăgea din neamul 
Alcmeonizilor şi era nepoata reformatorului Clistenes, cel care — 
după răsturnarea tiraniei Pisistratizilor — a lărgit considerabil 
cadrul democraţiei ateniene, dîndu-i forma sa clasică. 

9 Pericle, renumitul om politic care personifică mai mult ca 
oricare altul măreţia Atenei în secolul ei de aur, era înrudit cu 
Alcibiade, prin mama acestuia. 

10 Atenienii deveneau majori şi căpătau dreptul de a 
intra în adunarea poporului, şi astfel în viaţa politică, la 20 de 
ani; acţiunea dialogului se petrece deci prin 430. 

11 Aşa cum ne-o prezintă hiperbolic Platon, ambiția lui 
Alcibiade anticipează în mod profetic, s-ar putea spune, 
planurile unui Alexandru Macedon. 

12 în Menon şi în alte dialoguri de mai tîrziu, Socrate va fi 
pus de Platon să demonstreze că unele adevăruri nu sînt nici 
căpătate prin cercetare din proprie inițiativă, nici prin instrucție, 
ci sînt „rememorate" de sufletul omului, care a avut acces, 
înainte de naştere, la lumea Ideilor. Mai realistă, poziţia lui 
Socrate din dialogul de faţă constituie unul din indiciile care 
atestă că dialogul a fost scris de Platon in tinereţe, înainte de a 
fi preluat învăţătura pitagoreică a rememorării. 

13 Elemente esenţiale ale educaţiei tinerilor atenieni; 
instrucţia muzicală şi pregătirea fizică ocupau în cadrul ei un loc 
de seamă. Socrate va releva insuficienţa acestei educaţii. 

14 Flautul era un instrument mai puţin „,aristocratic" decit 
instrumentele din familia citharei (cithara propriu-zisă, lira şi 
altele), cărora li se acorda preferinţă, în cadrul educaţiei 
muzicale a tinerilor de elită. 

16 „nuc áv opOuwc ypágoíev": adică atunci cînd deliberează 
asupra ortografiei. 

14 „NEpi Kpovuátwv év Avpa?": Pasajul poate fi 
interpretat ca referindu-se atît la numărul corzilor lirei (existau 
instrumente de mai multe tipuri), cît şi la modul de a cînta, prin 
atingerea corzilor cu plectrul. 

17 ne pi naàarouátwv — s-ar mai putea traduce prin 
„exerciţiile din palestre". 


18 nepi uoavrikĂc: adică asupra unei chestiuni legate de 
consultarea prezicătorilor, a oracolului de la Delfi, etc. Se ştie că 
atenienii, şi în genere elenii, recurgeau des la sfaturi oraculare, 
cînd era vorba de adoptarea unei decizii. 

19 ó not6orpifnc: este vorba de „pedotrib", nu simplu 
gimnast, ci profesor de gimnastică, maestru ce îndrumă în 
palestră exerciţiile fizice ale copiilor. 

20 Cuvîntul pe care l-am tradus prin „neajuns" nu este altul 
decît náðnua — acţiune îndurată de cineva din partea altora — 
care a dat şi „patimă". 

21 Este o constatare realistă, care vizează conduita obişnuită 
a omului politic; Socrate reclamă însă ca atunci cînd cineva 
afirmă că are dreptate, această aserţiune să se sprijine pe 
cunoaşterea efectivă a ceea ce este drept şi să corespund? unei 
practici în spiritul dreptăţii. 

22 óv yáp vOutuov — nu este conform legii, în cazul de 
faţă, mai ales celei morale: adică nu se cade. 

23 într-adevăr, acest zeu ocrotitor al prieteniei este chiar 
Zeus. Jurământul pronunţat de Socrate urmează formula rituală. 


24 nepi twv Gikatwwv kat áðtkwv — literal: „despre cele 
drepte şi nedrepte". 
25 Conştiinţa propriei tale ignoranţe este socotită de 


Socrate drept o condiţie prealabilă esenţială a demersului 
cognitiv. 

26 Jocul cu arşice era practicat cu dexteritate la greci din 
cele mai vechi timpuri. în Iliada (cap. XXIII, versurile 85 şi urm.) 
găsim o aluzie la pasiunile pe care le dezlănţuia acest joc: Ştii că 
pe-al lui Amphidamas fecior am ucis din prostie j Dar pe 
nevrute, fiind supărat după jocul de-arşice (trad. G. Murnu). De 
aceea, invocarea lui de către Socrate, în contextul discuţiei 
despre dreptate şi nedreptate, nu va fi fost receptată de cititorul 
din antichitate ca un exemplu de tot copilăresc. 

27 A se vedea nota 12. 

28 Jocul cu zaruri — tÓ NEeTTEUTIKG — era de asemenea o 
distracţie favorită a grecilor, care vedeau în ea o adevărată artă 
(a se vedea, chiar la Platon, în acest sens: Gorgias, 450 d; vezi şi 
Charmides, 174 b şi Stalul, 333 b şi 374 ©). 

29 Premisă contestabilă, în cazul general: experienţa ne 
arată, dimpotrivă, că specialiştii cei mai autorizaţi sînt şi ei în 
măsură să poarte controverse în chestiunile ce ţin de 


competenţa lor; controversele lor vor avea pur şi simplu alt 
caracter decit cele purtate de neştiutori, în cazul dat, însă, 
Socrate nu se înşela afirmînd că puţini sînt ştiutorii dreptăţii. 

30 Acest pasaj (pînă la 112 a) este unul din primele texte 
din istoria ştiinţei care ridică, neexplicit, problema competenţei 
lingvistice, faţă de care lingvistica de astăzi manifestă un interes 
viu. Vorbitorul unei limbi — arată Platon — ştie, fireşte, ce 
desemnează un nume sau altul, cel puţin cînd este vorba de 
„om" sau „cal" sau alte exemple asemănătoare; aceasta nu 
înseamnă că este cunoscător în materie. Găsim aici deci — 
implicit — un început de distincţie între aptitudinile lingvistice 
ale vorbitorului unei limbi şi cunoştinţele sale reale, „sintetice'". 

31 Orice grec era ştiutor al poemelor homerice, nu 
pentru că le-ar fi citit, ci pentru că avea nenumărate prilejuri de 
a le auzi recitate. Cultura greacă, chiar în „secolul de aur", 
păstra un important element 

oral. 

32 In bătălia de la Tanagra (4S7 î.e.n.), atenienii au fost 
înfrînţi de lacedemonieni. 

33 Euripide, Hippolitos, versul 352. 

34 Aici se încheie o primă parte a dialogului: Alcibiade 
este silit să-şi decline competenţa în chestiunile în care urmează 
a-i sfătui pe atenieni. 

35 Teza susţinută de Alcibiade este combătută vehement 
de către Socrate cu mai multe prilejuri (a se vedea în special 
Gorgias şi Statul). 


36 Insula Peparethes, numită astăzi Skopilo, se află la 
nord-estul Eubeei. 
37 Paradigma cîrmaciului — 6 kvBepvirnc — şi a artei 


aşa-zicînd „cibernetice" revine frecvent în dialogurile lui Platon. 
38 Ignoranţa care se ignoră pe sine este periculoasă şi 
moralmente reprobabilă. 


39 Socrate critică politicianismul demagogic, convins 
fiind, totodată, că democraţia ateniană ar favoriza 
incompetenţa. 


40 Anaxagora, despre care se face menţiune aici, nu este 
altul decît renumitul filosof materialist, care profesa crearea 
lumii din haos prin acţiunea unei Raţiuni inerente lumii însăşi (o 
Novq) ; acuzat de ateism a trebuit să plece din Atena, la o vîrstă 
înaintată, murind în exil; Pythoclides este un flautist, iar Damon 


un citharist (menţionaţi de Platon în Protagoras, 316 e şi Statul, 
II, 400 c şi IV, 424 c), prieteni şi sfătuitori versaţi în politică ai lui 
Pericle. 

41 Este vorba despre celebrul filosof eleat. 

42 Pythodor, fiul lui Isoloch, este menționat ca elev al lui 
Zenon, în Parmenide. 

43 Acest Callias a fost un general atenian. 


44 Ne aflăm în ajunul sau chiar la începutul războiului 
peloponeziac. 
45 Acest Midias, menţionat de Aristofan în Păsările 


(versul 1297) şi într-un fragment păstrat din opera poetului 
comic Platon, se bucura de o proastă reputaţie; prepeliţele erau 
crescute, se pare, nu numai pentru carnea lor, ci şi în vederea 
unui joc mult practicat de atenieni, care consta în a le dobori cu 


pietre. 
46 Eurysahes — erou legendar, născut la Salamina. 
47 Replica ironică a lui Socrate vizează poate 


împrejurarea că tatăl lui Socrate, Sophroniseos, era (după o 
sursă tardivă), cioplitor în piatră; sculptorii îl aveau ca patron pe 
cel dintîi sculptor, pe legendarul Dedal (constructorul faimosului 
labirint cretan), a cărui artă, se spunea, însufleţea statuile. După 
alţi interpreţi, în speţă John Burnet, pasajul ar face aluzie doar la 
faptul că Socrate era din neamul Dedalizilor. 


48 Aşa este numit în manuscrisele păstrate regele 
Artaxerxe. 

49 Eac: rege legendar al Salaminei. 

50 Şi totuşi, Alcibiade a sedus, în timpul şederii sale la 


Sparta pe soţia regelui Agis, din care cauză a şi trebuit să fugă 
de acolo. Platon idealizează rînduielile spartane care, cum arată 
şi faptul de mai sus, începeau să decadă în epoca războiului 
peloponeziac. 

51 Cei patru pedagogi regali ar profesa cele" patru virtuţi 
capitale. Acest pasaj, poate nu în întregime autentic, concordă 
în linii mari cu informaţiile din primul capitol al Cyropediei lui 
Xenofon cu privire la educaţia vlăstarelor aristocratice la perşi. 

52 O mină cîntărea 618 gr. aur. 

53 Erchia este un dem attic. Un pletru este = cu 29,6 m. 

54 în realitate, Agis avea să domnească în Sparta începînd 
din 427 — 426, adică la cîțiva ani de la data prezumată a 
discuţiei dintre Socrate şi Alcibiade. 


55 în această din urmă parte a dialogului Socrate, va 
demonstra că adevărata îngrijire de sine este cunoaşterea de 
sine, dat fiind că omul este numai suflet. 

56 A se compara cu 103 a —b, 105 d. 

57 Á erupâvea — slavă, dar şi revelaţie. Am optat pentru 
prima interpretare, care se leagă de dorinţa de glorie a lui 
Alcibiade. Nu este însă exclusă nici posibilitatea de a interpreta 
pasajul astfel: „şi tot credinţa în el mă face să-ţi spun că numai 
datorită mie şi nimănui altcuiva acest Zeu ţi se va revela". 

58 Aperij — este virtute, în accepţie morală, dar şi, cu un 
cuvînt românesc mai vechi, virtute, adică tărie, merit, 
destoinicie. Discuţia ce urmează dintre Socrate şi Alcibiade 
alunecă de la primul sens, moral, la celălalt. 

roiurela — stat, republică. 

60 rexvn kvfepwnrikii — „cibernetica". A se vedea şi nota 
37. 

61 xopoðôtðaokaàía — ramură însemnată a pedagogiei 
muzicale la greci. Era ştiinţa dirijorului. Corul dădea o 
reprezentaţie dramatică, cînta şi dansa, însotit de flaut. 

62 Termenul este ía, acea prietenie care însemnează 
totodată iubire, armonie, simpatie, adică antonimul urii şi 
dezbinării. Discuţia de mai jos trimite la Lysis şi Banchetul, unde 
legătura dintre „filie" şi „eros" pune în joc o dialectică subtilă a 
relaţiilor dintre oameni şi a autodesăvirşirii. 

63 oni0aurj — pe care l-am tradus prin „stînjen" este 
aproximativ jumătate dintr-un nâxvg — un cot — care măsoară 
0,46 m. 

64 avVTo To avVTo. Sensul pasajului este destul de nesigur (nu 
se ştie, de altfel, dacă nu a fost interpolat mai tirziu): poate fi 
vorba (deşi e improbabil) despre esenţa însăşi, sau despre 
„binele însuşi", sau despre necesitatea de a conduce analiza 
mai departe, deosebind în sufletul însuşi mai multe părţi. 

66 lliada, II, 547 şi urm. povesteşte despre eroul atenian 
Erechteu şi educaţia sa: lată şi cei din Atena, cetatea cea bine 
zidită/Unde domnea Erechteu cel mare de suflet pe care/ Palas 
Atena-l crescu ca fiu al pămîntului rodnic Şi-l aşeză la-nchinat, 
după aceea-n bogatul ei templu, /Unde de dragu-i jertfesc, 
încheindu-se anul, feciorii/Atenieni o mulţime de miei timpurii şi 
de taurii (traducerea Murnu). 

64 Joc de cuvînt: k6pn, înseamnă pupila ochiului, dar şi 


„pupilă", în sensul de tînără fată, iar apoi, prin analogie, 
„păpuşă". i 

65 Be6v tE kal ọpóvnow — literal: Zeul şi cugetarea; 
adăugirea cuvîntului „lăuntric" ni se pare necesară, pentru a 
lumina sensul pasajului. Este posibil că aceste două cuvinte au 
fost adăugate mai tirziu, întrucît Olimpiodor nu le semnalează în 
comentariul său (secolul al VI-lea). 

66 Pasajul, de inspiraţie evident creştină, a fost interpolat 
din Pregătirea evanghelică a lui Eusebiu, episcop al Cesareei 
(secolul al IV-lea). 


68 owppoovwn — spre deosebire de ovoqia — vizează 
înţelepciunea morală, chibzuinţă şi prevederea. 
70 Epitetul a fost adăugat, probabil, ulterior; el ar 


proveni, socot specialiştii, din aceeaşi sursă creştină căreia i se 
datorează pasajul interpolat semnalat mai sus. 

71 Grecii aveau legenda frumoasă că puii de barză 
îngrijesc de berzele bătrîne. 


